
  Proiect

PARLAMENTUL REPUBLICII MOLDOVA

LEGE

pentru modificarea şi completarea Codului de executare

al Republicii Moldova nr.443-XV din 24 decembrie 2004


Parlamentul adoptă prezenta lege organică.

Art. I. – Codul de executare al Republicii Moldova nr.443-XV din 24 decembrie 2004 (Monitorul Oficial al Republicii Moldova, 2005, nr.34–35, art.112), cu modificările şi completările ulterioare, se modifică şi se completează după cum urmează:

1. Cartea Întîi va avea următorul cuprins:

„CARTEA ÎNTÎI

EXECUTAREA HOTĂRÎRILOR CU CARACTER CIVIL

T i t l u l  I

DISPOZIŢII GENERALE

Capitolul I

NOŢIUNI ŞI PRINCIPII GENERALE
  

Articolul 1. Sarcina şi scopul procedurii de executare

(1) Procedura de executare are sarcina de a contribui la realizarea drepturilor creditorilor recunoscute printr-un document executoriu prezentat spre executare,  în modul stabilit de lege.
(2)  În scopul îndeplinirii acestei sarcini, legislaţia privind executarea stabileşte competenţa executorilor judecătoreşti, modul şi condiţiile de executare silită a documentelor executorii.

   

   
 Articolul 2. Principiul legalităţii

  
 Executorul judecătoresc asigură executarea silită a documentelor executorii în strictă conformitate cu prezentul cod şi cu alte acte normative.

    

   
  Articolul 3. Principiul egalităţii

    
Modul şi condiţiile de punere în executare a documentelor executorii se extind asupra persoanelor cu funcţie de răspundere, persoanelor fizice, fără deosebire de rasă, de naţionalitate, de origine etnică, de limbă, de religie, de sex, de opinie, de apartenenţă politică, de avere sau de origine socială, şi asupra persoanelor juridice, indiferent de tipul de proprietate şi de forma juridică de organizare.

    

     
Articolul 4. Principiul disponibilităţii 

    
(1) Creditorul dispune de dreptul de a cere executarea silită a documentelor executorii, precum şi de a renunţa  la executarea începută sau de a amîna pornirea ei, în limitele prescripţiei dreptului stabilit.

    
(2) Părţile în procedura de executare (creditorul şi debitorul) pot executa documentul executoriu prin încheierea unei tranzacţii în condiţiile prezentului cod.

Articolul 5. Principiul umanismului

    
Modul şi condiţiile de punere în executare a documentelor executorii se stabilesc pe baza principiului respectării drepturilor omului şi nu pot avea ca scop pricinuirea suferinţelor fizice şi morale sau a prejudiciilor materiale.

    
Articolul 6. Limba în care se desfăşoară procedura   

                                de executare

(1) Procedura de executare se desfăşoară în limba de stat.

(2) Dacă participanţii la procedura de executare nu posedă limba de stat, ei au dreptul de a lua cunoştinţă de actele procedurii de executare şi de a vorbi prin interpret.

    
Articolul 7. Independenţa executorului judecătoresc
    
(1) La executarea documentelor executorii, executorul judecătoresc este independent şi se supune numai legii.

(2) Orice imixtiune în activitatea de executare a documentelor executorii este inadmisibilă şi atrage răspunderea prevăzută de lege.

    
Articolul  8. Caracterul obligatoriu al cerinţelor

                                  executorului judecătoresc

   
 (1) Cerinţele executorului judecătoresc, înaintate în modul stabilit de prezentul cod şi de alte acte normative, sînt obligatorii pentru toate autorităţile publice, persoanele juridice, persoanele cu funcţie de răspundere şi persoanele fizice.

(2) Persoanele care nu execută cerinţele executorului judecătoresc sau împiedică executarea acestora poartă răspunderea prevăzută de lege.

   
 Articolul  9. Atacarea actelor executorului 

                                   judecătoresc

    
Participanţii la procedura de executare şi alte persoane interesate ale căror drepturi ori interese ocrotite de lege au fost încălcate printr-un act de executare pot ataca acest act în conformitate cu legea.

T i t l u l  II

EXECUTAREA SILITĂ A DOCUMENTELOR EXECUTORII

Capitolul II

DISPOZIŢII GENERALE

Articolul 10. Executarea silită

(1) Executarea silită constituie ansamblul de masuri prevăzute de prezentul cod,  prin care creditorul realizează, prin intermediul executorului judecătoresc, cu concursul organelor de stat abilitate, drepturile sale, recunoscute printr-un document executoriu, dacă debitorul nu-şi îndeplineşte benevol obligaţiile. 

(2) Executarea silită începe prin sesizarea executorului judecătoresc, în condiţiile legii,  şi se efectuează prin oricare dintre formele prevăzute de prezentului cod, simultan sau succesiv, pînă la realizarea dreptului recunoscut prin titlul executoriu, achitarea dobînzilor, penalităţilor sau a altor sume, acordate potrivit legii, precum şi a cheltuielilor de executare.
(3) Executarea silită se efectuează în baza titlului executoriu sau a unui alt document care, potrivit prezentului cod, este document executoriu.

    
Articolul 11. Documentele  executorii
   
 Constituie documente executorii şi se execută, conform normelor stabilite de prezentul cod, 

a) titlurile  executorii eliberate de instanţa de judecată în condiţiile legii; 

b) hotărîrile date de instanţele de judecată în pricinile de contencios administrativ, încheierile, ordonanţele  şi deciziile instanţelor de judecată, eliberate pe cauzele civile;

c) deciziile (hotărîrile)  contravenţionale,  inclusiv cele emise de agenţii constatatori, conform competenţei atribuite prin lege acestora şi sentinţele pe cauzele penale cu privire la încasarea amenzii, confiscarea specială, precum şi cu privire la acţiunea civilă;   

d) ordonanţele de încetare a urmăririi penale cu tragerea la răspundere contravenţională sub formă de amendă;

e) titlurile executorii emise în temeiul hotărîrilor arbitrale;

f)  titlurile executorii emise în baza hotărîrilor instanţelor de judecată străine şi ale arbitrajelor internaţionale, recunoscute şi încuviinţate pentru executare pe teritoriul Republicii Moldova;

g)  deciziile Curţii Constituţionale cu privire la aplicarea amenzii;

h) încheierile executorului judecătoresc;

i)  deciziile Colegiului disciplinar al Uniunii Naţionale a Executorilor Judecătoreşti cu privire la aplicarea sancţiunilor disciplinare cu caracter pecuniar; 

j) hotărîrile (deciziile) cu privire la aplicarea sancţiunilor adoptate de către autorităţile publice şi/sau alte instituţii abilitate prin lege cu funcţii de reglementare şi control;

k) actele notariale investite cu formulă executorie;

l)  hotărîrile Curţii Europene a Drepturilor Omului, cu referinţă la suma de reparare echitabilă a prejudiciului şi de compensare a celorlalte cheltuieli, precum şi acordul de soluţionare pe cale amiabilă a cauzei, semnat de părţi.

 Articolul 12. Eliberarea titlului executoriu
(1) Titlul executoriu se eliberează de către prima  instanţă creditorului, după rămînerea definitivă a hotărîrii, la cererea creditorului.

    
(2) În cazurile prevăzute în art.256 din Codul de procedură civilă, precum şi în cazul în care instanţa a dispus executarea imediată, titlul executoriu se eliberează imediat.

  

   
 Articolul 13. Eliberarea mai multor titluri executorii 

                                  în temeiul  unei singure hotărîri

  
(1) În temeiul unei hotărîri se eliberează un singur titlu executoriu.

    
(2) Dacă executarea trebuie să se efectueze în diferite locuri sau dacă hotărîrea s-a dat în folosul mai multor creditori, la cererea creditorilor instanţa de judecată eliberează mai multe titluri executorii, cu indicarea exactă a locului executării. 

    
(3) În temeiul hotărîrii judecătoreşti, prin care debitorii au fost obligaţi să achite sume de bani în mod solidar, la cererea creditorului se eliberează mai multe titluri executorii, după numărul debitorilor solidari.

  
(4) În cazul modificării hotărîrii, instanţa va elibera un nou titlu executoriu în corespundere cu dispozitivul modificat. Titlul executoriu emis în temeiul hotărîrii casate (modificate) se restituie instanţei emitente. 

   
 Articolul 14. Cuprinsul documentului executoriu

   
 (1) Documentul executoriu eliberat de instanţa de judecată va cuprinde:

  
  a) denumirea instanţei de judecată care a eliberat documentul executoriu;

    
  b) pricina în baza căreia a fost eliberat documentul executoriu;

    
  c) data pronunţării hotărîrii şi dispozitivul (textual);

    
 d) data rămînerii definitive a hotărîrii sau menţiunea privind executarea imediată;

   
 e) numele, prenumele şi data  naşterii sau denumirea debitorului şi creditorului, codul fiscal, domiciliul ori sediul lor şi datele de identificare bancare;

    
f) data eliberării titlului executoriu; 

    
g) menţiuni privind măsurile de asigurare a acţiunii;

    
h) menţiunea despre autorizarea pătrunderii forţate a executorului judecătoresc în încăperile aflate în posesia sau proprietatea debitorului, precum şi în cele în care se află bunurile debitorului; 

   
 i) alte menţiuni, după necesitate.

    
(2) Titlul executoriu, eliberat în temeiul hotărîrii judecătoreşti, se semnează de către judecător şi grefier şi se certifică cu ştampila instanţei de judecată.

   
(3) Alte documente executorii, decît cele eliberate de instanţa de judecată, se semnează de către persoana cu funcţie de răspundere şi se certifică cu ştampila organului respectiv, totodată, ele vor cuprinde toate datele prevăzute în alin.(1) al prezentului articol, cu excepţia prevederilor lit.g) şi lit. h).

    
(4) În cazul în care hotărîrea instanţei de judecată străine sau a arbitrajului internaţional a fost recunoscută şi încuviinţată spre executare pe teritoriul Republicii Moldova, în titlul executoriu se indică atît denumirea instanţei de judecată străine sau a arbitrajului internaţional, cît şi denumirea instanţei de judecată din Republica Moldova care a recunoscut şi a încuviinţat executarea acestei hotărîri.

    


Articolul 15. Prezentarea documentului executoriu spre executare

            (1) Documentul executoriu se prezintă spre executare de către creditor.

    
(2) Instanţa de judecată, din oficiu, prezintă titlul executoriu spre executare în pricinile ce ţin de:

    
a) confiscarea bunurilor;

    
b) urmărirea sumelor de bani ce urmează a fi făcute venit la stat;

c) urmărirea sumelor încasate din contul statului, din contul întreprinderilor de stat şi municipale, societăţilor comerciale cu capital majoritar de stat;

    
d) urmărirea pensiei de întreţinere;

    
e)  încasarea sumelor băneşti pentru repararea prejudiciilor cauzate prin vătămarea integrităţii corporale, prin o altă vătămare a sănătăţii sau prin deces, dacă repararea s-a efectuat sub formă de prestaţii băneşti periodice;

        f) restabilirea la locul de muncă şi de încasare a salariului mediu pentru întreaga perioadă de absenţă forţată de la muncă;

g) încasarea indemnizaţiilor pentru incapacitate temporară de muncă şi altor prestaţii de asigurări sociale prevăzute de lege.

(3) În cazurile enumerate la alin. (2) al prezentului articol, instanţa de judecată expediază documentele executorii conform competenţei teritoriale prevăzute la alin. (3) şi (4) art. 30 al prezentului cod şi informează părţile despre prezentarea acestora spre executare.

       
(4) În cazul  prezentării, unui nou titlu executoriu,  în condiţiile alin.(4) art. 13 al prezentului cod,  procedura de executare va continua, toate actele anterioare avînd efect juridic deplin, în măsura în care nu contravin dispozitivului noului titlu executoriu.

    

Articolul 16. Termenele de prezentare a documentelor executorii spre executare 

    
(1) Titlul executoriu poate fi prezentat spre executare în decurs de 3 ani de la rămînerea definitivă a hotărîrii judecătoreşti în temeiul căreia a fost emis, dacă legea nu prevede altfel.

    
(2) Documentul executoriu privind urmărirea plăţilor periodice îşi menţine valabilitatea în cursul întregii perioade în care urmează să se facă plăţile. Termenul stabilit în alin.(1) al prezentului articol se aplică fiecărei plăţi periodice în parte, iar curgerea lui începe din ziua scadenţei fiecărei  plăţi.

    
(3) Hotărîrile judecătoreşti în contencios administrativ se prezintă spre executare în termen de 30 de zile  de la data expirării termenului de executare benevolă stabilit de lege sau de instanţa de judecată    


(4) Hotărîrile cu privire la contravenţii se prezintă spre executare în termenele prevăzute de Codul contravenţional, dacă legea nu prevede altfel.

    
(5) Termenele de prezentare a documentelor executorii se calculează în conformitate cu art. 111 din Codul de procedură civilă.

    
Articolul 17. Întreruperea termenului de prescripţie 

                         pentru prezentarea documentului 

                         executoriu spre executare 

    
(1) Termenul de prescripţie pentru prezentarea documentului executoriu spre executare se întrerupe:

a) prin intentarea procedurii de executare;

b) prin executarea parţială înainte de începerea executării silite sau îndeplinirea de către debitor (reprezentantul sau fideiusorul acestuia) a unui act de recunoaştere, în orice alt mod,  a obligaţiei. 

    
(2) După întrerupere, curgerea prescripţiei începe din nou. La calcularea noului termen de prescripţie, perioada scursă pînă la întrerupere nu se ia în considerare. 

    
(3) În caz de restituire a documentului executoriu care nu a fost executat sau a fost executat parţial, noul termen pentru prezentarea documentului executoriu se calculează din ziua în care documentul a fost restituit creditorului.

(4) Prescripţia nu este întreruptă dacă a fost refuzată intentarea procedurii de executare de către executorul judecătoresc sau  persoana, la cererea sau în interesul căreia a fost iniţiată executarea silită,  a solicitat restituirea documentului executoriu.

Articolul 18. Repunerea în termen 

    
(1) Creditorul care a omis termenul de prezentare a documentului executoriu spre executare poate fi repus în termen de către instanţa de judecată.

    
(2) Cererea de repunere în termen se depune la instanţa de judecată de la locul de executare, cu anexarea probelor ce dovedesc imposibilitatea prezentării documentului executoriu spre executare  în termen.

    
(3) Cererea se examinează în şedinţă de judecată, cu înştiinţarea prealabilă a părţilor despre locul, data şi ora examinării, însă neprezentarea lor nu împiedică examinarea cererii.

(4) Încheierea privind cererea de repunere în termen poate fi atacată cu recurs.

    
Articolul 19. Eliberarea duplicatului titlului executoriu

    
(1) În caz de pierdere sau deteriorare a titlului executoriu, instanţa de judecată care a emis titlul executoriu  va elibera, în termen de cel mult 5 zile, duplicatul acestuia.

(2) Cererea de eliberare a duplicatului poate fi înaintată de către creditor sau de către executorul judecătoresc, cu anexarea dovezilor care confirmă pierderea sau deteriorarea titlului executoriu.

(3) În cazul în care instanţa de judecată refuză emiterea duplicatului titlului executoriu, aceasta va emite o încheiere motivată, care poate fi contestată cu recurs.

Articolul 20. Corectarea erorilor şi omisiunilor din titlul executoriu

(1) Instanţa judecătorească poate, din oficiu sau la cererea participanţilor la proces sau a executorului judecătoresc, să corecteze greşelile sau omisiunile din titlul executoriu privitor la datele de identificare şi cele fiscale (bancare) ale părţilor, calitatea procesuală, orice alte erori materiale sau de calcul evidente, care nu schimbă esenţa dispozitivului hotărîrii. Problema corectării unor astfel de greşeli se soluţionează în şedinţă de judecată. Participanţilor la proces li se comunică locul, data şi ora şedinţei de judecată. Neprezentarea lor însă nu împiedică examinarea corectării greşelilor.
    
(2) Încheierea prin care instanţa judecătorească se pronunţă asupra cererii poate fi  atacată cu recurs.
Capitolul III

EXECUTORUL JUDECĂTORESC

    
Articolul 21. Executorul judecătoresc

(1) Executorului judecătoresc este unica persoană autorizată să efectueze executarea silită a documentelor executorii.
(2) Efectuarea actelor de executare silită  de către alte persoane atrage răspunderea prevăzută de lege. 

    
Articolul 22. Drepturile şi obligaţiile executorului judecătoresc 

 (1) Executorul judecătoresc este în drept:

a) să emită acte procedurale în limitele competenţelor prevăzute de lege;

b) să citeze debitorul şi alţi participanţi implicaţi în procesul de executare la sediul biroului de executare şi la locul efectuării actelor de executare;

c) să solicite şi să primească gratuit pe suport de hîrtie şi în regim on-line, de la autorităţile publice centrale şi locale, instituţii (inclusiv financiare) şi alte organizaţii (indiferent de forma de organizare şi proprietate) deţinătoare de registre de stat şi informaţii relevante pentru procedura de executare, orice informaţie care permite identificarea debitorului, a patrimoniului său şi a locului aflării acestora; 

d) să sesizeze organele şi persoanele competente referitor la faptele constatate de neconformare cerinţelor legal înaintate de executorul judecătoresc;

e) să înainteze cerinţe legale faţă de persoanele fizice şi juridice, părţi în procedura de executare, în vederea întreprinderii anumitor acţiuni de executare;

f) să intre, cu acordul debitorului sau al membrilor adulţi ai familiei acestuia (iar în cazul lipsei acordului– cu concursul organelor de drept) în încăperile ce reprezintă domiciliul sau sediul debitorului, precum şi în alte încăperi şi depozitele ce aparţin debitorului şi în cele aflate în folosinţa acestuia şi să le cerceteze;

g) să calculeze dobînzi, penalităţi şi alte sume rezultate din întîrzierea executării unei obligaţii ce decurge dintr-un document executoriu;

h) să acorde asistenţă părţilor procedurii de executare şi altor solicitanţi, explicînd consecinţele juridice ale actelor de procedură;

i) să concilieze părţile în faza prejudiciară şi în procedura de executare;

j) să constate, la solicitarea persoanei interesate,  fapte şi stări de fapt;

k) să comunice, la solicitarea părţii interesate, actele procedurale;
l) să sechestreze, ridice, depoziteze, administreze şi să vîndă bunurile sechestrate în procesul de executare, precum şi cele  gajate;

m) să recupereze datoriile pe cale amiabilă;

n)  să aplice măsurile asiguratorii în regim on-line;

o) să efectueze transmiterea copiilor de pe actele din procedura de executare către terţii neimplicaţi în procedura de executare, doar în condiţiile legii şi în urma unei solicitări scrise;
p) să primească, în condiţiile legii,  onorarii şi taxe pentru activităţile efectuate;

q) să urmărească mijloacele băneşti ale debitorului (atît în numerar, cît şi de pe conturile lui bancare) şi veniturile lui  (salariul, pensia, bursa şi alte venituri) şi  să efectueze controlul corectitudinii executării indicaţiilor sale privind urmărirea mijloacelor băneşti şi veniturilor debitorului; 

r) să aplice sechestru pe conturile debitorului şi să interzică băncilor virarea oricăror sume băneşti de la aceste conturi, solicitînd de la instituţia bancară informaţia privind  soldul sumei băneşti în contul debitorului, la momentul aplicării sechestrului, cu eliberarea imediată şi necondiţionată a extrasului bancar şi comunicatului informativ;

s) să verifice în instituţiile bancare operaţiunile efectuate la conturile bancare ale debitorului;

t) să oblige instituţiile bancare şi organul fiscal să-l informeze despre deschiderea în viitor a conturilor bancare de către debitor;

u) să urmărească mijloacele băneşti şi bunurile debitorului care se află la terţe persoane, inclusiv în instituţiile financiare; 

v) să ridice de la debitor obiectele indicate în documentul executoriu;

w) să beneficieze, la timp şi necondiţionat, de asistenţa organelor de drept şi a organelor centrale de specialitate ale administraţiei publice şi a autorităţilor administraţiei publice locale; 

x) să interzică instituţiilor şi organizaţiilor de stat, persoanelor cu funcţie de răspundere, persoanelor fizice şi persoanelor juridice, indiferent de tipul de proprietate şi de forma juridică de organizare, efectuarea anumitor acte în privinţa debitorului sau a bunurilor lui, inclusiv cele care vor fi dobîndite în viitor, care ar putea duce la împiedicarea executării şi  să înainteze cerinţe executorii persoanelor cu funcţii de răspundere în vederea executării eficiente a documentului executoriu;

y) să dispună anunţarea în căutare şi reţinerea  mijloacelor de transport şi să identifice bunurile debitorului;

z) la cererea creditorului, să solicite instanţei judecătoreşti,  aplicarea faţă de debitor a interdicţiei de a părăsi ţara, în cazul în care plecarea acestuia ar face imposibilă sau dificilă executarea hotărîrii judecătoreşti; 

aa)  să solicite, în caz de necesitate, de la organele care au emis documentele executorii explicarea motivată a expunerilor dispozitive ale acestora, precum şi explicarea modului şi ordinii de executare;

ab) să folosească, în exercitarea atribuţiilor sale,  mijloace de înregistrare audio, foto şi/sau video.

(2) Executorul judecătoresc este obligat să întreprindă măsurile prevăzute de lege pentru executarea operativă a documentelor executorii şi să explice participanţilor la procesul de executare drepturile şi obligaţiile lor 

       
      

Articolul 23. Consecinţele neexecutării cerinţelor executorului judecătoresc

(1) În cazul în care  acţiunile (inacţiunile) persoanelor care, fără motive justificative, nu îndeplinesc cerinţele executorului judecătoresc sau împiedică executarea documentului executoriu ce conţin elemente de contravenţie, executorul judecătoresc întocmeşte un proces-verbal cu privire la contravenţie, care se înaintează pentru examinare  instanţei de judecată. În cazul în care aceste acţiuni conţin elemente de infracţiune, executorul judecătoresc expediază materialele respective organelor de urmărire penală. 

   
(2) În cazul neîndeplinirii de către persoanele care nu sînt părţi ale procedurii de executare a prevederilor alin. (1) art. 63, art. 92, art. 98, art. 99 şi a secţiunii a 2-a capitolul VIII al prezentului cod sau furnizării de către aceştia a unor informaţii eronate, şi în alte cazuri prevăzute de lege, creditorul poate pretinde încasarea de la aceştia a sumei ce urmează a fi încasată de la debitor şi nu a  fost încasată din vina acestora, precum şi a prejudiciilor cauzate.

Articolul 24. Calcularea dobînzilor, penalităţilor şi altor sume rezultate din întîrzierea executării

(1) La cererea creditorului, executorul judecătoresc va calcula dobînzile, penalităţile şi alte sume rezultate din întîrzierea executării, în funcţie de rata inflaţiei şi în conformitate cu prevederile art. 619 al Codului civil. Sumele menţionate vor fi calculate de la data cînd hotărîrea judecătorească a devenit definitivă sau, în cazul celorlalte documente executorii, de la data cînd creanţa a devenit exigibila (scadentă) şi pînă la data plăţii efective a obligaţiei cuprinse în oricare dintre aceste documente, fiind inclusă în perioada de calcul şi durata suspendării procedurii de executare, în condiţiile prevăzute de prezentul cod.

 (2) Încheierea executorului judecătoresc emisă în condiţiile alin.(1) al prezentului articol constituie titlu executoriu.

 (3) Prevederile prezentului articol nu se aplică pentru documentele executorii prin care s-a dispus aplicarea sancţiunilor contravenţionale sau penale.

Articolul 25. Constatarea faptelor şi stărilor de fapt 

(1) La solicitarea persoanei interesate, executorul judecătoresc poate constata orice fapte şi stări de fapt, inclusiv în vederea executării încheierii de asigurare a probelor. Constatarea se face printr-un act care are forţă probantă. Faptele constatate prin actul întocmit de executorul judecătoresc pot fi  utilizate ca probe în procesul de  judecată, nu necesită a fi probate suplimentar, fiind valabile pînă la proba contrară. 

(2) La întocmirea actului de constatare, executorul judecătoresc va reflecta doar stările şi faptele obiectiv prezente, fără a formula concluzii şi aprecieri.

(3) La constatarea faptelor şi stărilor de fapt executorul este în drept să utilizeze mijloace tehnice.

(4) Taxele pentru constatarea faptelor şi stărilor de fapt sînt achitate de partea care a solicitat constatarea acestora.

Articolul 26. Efectuarea înregistrărilor audio, foto şi video în procesul de executare
(1) La efectuarea actelor de executare, executorul judecătores, din oficiu sau la cererea participanţilor la procedura de executare,  poate efectua înregistrări audio, foto şi/sau video. Despre efectuarea înregistrărilor vor fi informate  persoanele care participă la acţiunile de executare şi se fac menţiunile respective în procesul-verbal.

(2) Înregistrările făcute de executorul judecătoresc în procesul de executare se anexează la procedura de executare.

Articolul 27. Executarea măsurilor de asigurare a acţiunii şi a măsurilor de asigurare a probelor dispuse de instanţa de judecată.

(1) Documentele executorii eliberate de  instanţa de judecată prin care s-a dispus aplicarea măsurilor de asigurare a acţiunii sau de asigurare a probelor sau anulare a acestora se pun în executare prin intermediul executorului judecătoresc.

 (2) În baza încheierii de asigurare a acţiunii, instanţa de judecată eliberează titlul executoriu.

 (3) Încheierea de aplicare a măsurilor asiguratorii se execută imediat, iar cea de anulare a acestora –  după rămînerea definitivă a încheierii.

(4) Executorul judecătoresc va aplica  măsurile de asigurare a acţiunii în limitele valorii revendicărilor din acţiune.  În cazul în care instanţa de judecată nu indică expres bunurile pe care  se aplică măsurile asiguratorii sau măsurile ce urmează a fi întreprinse,  executorul judecătoresc, este în drept să aplice interdicţii sau sechestre în privinţa tuturor bunurilor debitorului, ţinînd cont de prevederile art. 176 al Codului de procedură civilă. La cererea debitorului, în cazul cînd acesta va demonstra documentar că valoarea bunurilor sechestrate depăşeşte esenţial valoarea acţiunii, vor fi menţinute sub sechestru doar bunurile a căror valoare acoperă valoarea acţiunii.  

(5) Executarea acestei categorii de  documente executorii se face în corespundere cu prezentul cod şi Codul de procedură civilă, cu derogările stabilite de prezentul articol.

(6) Măsurile asiguratorii aduse la îndeplinire de executorul judecătoresc îşi păstrează efectul pînă la executarea hotărîrii judecătoreşti asigurate sau anularea încheierii în temeiul căreia acestea au fost aplicate.

 (7) În cazul în care dispoziţiile instanţei de judecată nu pot fi aduse la îndeplinire, executorul judecătoresc va întocmi un proces-verbal şi va expedia copia acestuia alăturat titlului executoriu instanţei de judecată, iar creditorului – o copie a procesului-verbal.

(8) În temeiul încheierii, hotărîrii sau deciziei  definitive a instanţei de judecată privind anularea măsurilor asiguratorii, executorul judecătoresc va dispune anularea măsurilor asiguratorii.

Articolul 28.  Comunicarea actelor de procedură şi a altor documente

(1) Cererea de chemare în judecată, actele de procedură emise de instanțele de judecată sau executorul judecătoresc şi alte documente pot fi  comunicate participanţilor la proces şi persoanelor interesate prin intermediul biroului executorului judecătoresc,  la solicitarea părţii interesate.

(2) Executorul judecătoresc,  personal sau prin intermediul angajaţilor săi,  are obligaţia ca, în termen de cel mult 3 zile lucrătoare de la depunerea cererii şi achitarea taxelor pentru serviciile sale,  să organizeze transmiterea actelor  de procedură. 

 (3) Taxele pentru comunicarea actelor de procedură sînt achitate de partea care a solicitat comunicarea acestora.

 
(4) Comunicarea actelor de procedură poate fi făcută prin înmînarea acestora sau prin alte modalităţi prevăzute de prezentul cod şi Codul de procedură civilă.

Articolul 29. Procesul-verbal privind înmînarea actului de procedură şi a altor documente

(1) La  înmînarea actelor de procedură şi a altor documente se va întocmi un proces-verbal privind înmînarea actului de procedură, care va  cuprinde:

a) anul, luna şi ziua întocmirii  lui;
        
b) numele, prenumele şi funcţia celui care l-a întocmit;
   
c) numele şi domiciliul destinatarului;

   
d) denumirea organului ce a emis actul de procedură şi denumirea actului;

   
e) conţinutul actului comunicat;

   
f) numele, prenumele  şi calitatea celui caruia  i s-a îmînat actul;

   
g) semnătura celui care a întocmit  procesul-verbal.

(2) Refuzul de a semna procesul-verbal ca dovadă de primire a actului de procedură sau a altui document sau imposibilitatea de a-l semna se menţionează în procesul-verbal. Procesul-verbal se transmite părţii care a solicitat efectuarea comunicării.

    
   
 Articolul 30. Competenţa teritorială

(1) Executorul judecătoresc poate întreprinde acţiuni de executare silită doar în circumscripţia Camerei teritoriale a executorilor judecătoreşti în interiorul căreia îşi are sediul biroul său.

(2) Prin derogare de la prevederile alin. (1), în cazurile:

a) executării măsurilor de asigurare a acţiunii sau cînd executarea se face prin urmărirea mijloacelor de transport, mijloacelor băneşti de pe conturile debitorului, valorilor mobiliare sau participaţiunii debitorului în capitalul social – competenţa teritorială a executorului judecătoresc se extinde pe întreg teritoriul ţării;

b) executării documentelor executorii prin urmărirea salariului sau a altui venit al debitorului – competent pentru executare va fi executorul judecătoresc în a cărui circumscripţie teritorială, determinată de Camera teritorială a executorilor judecătoreşti, se află sediul instituţiei (organizaţiei) de la care îşi primeşte veniturile debitorul.
(3) Documentele executorii indicate la alin.(2) art.15 al prezentului cod, cu excepţia celor indicate la lit. c),  se prezintă spre executare executorului judecătoresc în a cărui competenţă teritorială, determinată de Camera teritorială a executorilor judecătoreşti, se află domiciliul sau sediul debitorului.


(4) Documentle executorii indicate la lit. c) alin. (2) art. 15 al  prezentului cod se transmit spre  executare din oficiu de către instanţa de judecată la executorul judecătoresc indicat de creditor  în cererea de eliberare a titlului executoriu.

Articolul 31. Conexarea procedurilor de executare 

(1)  În cazul în care privitor la aceleaşi bunuri se efectuează mai multe executări silite de către executori judecătoreşti diferiţi, Camera teritorială în circumscripţia căreia a început prima executare, la cererea persoanei interesate sau a unuia dintre executorii judecătoreşti, va dispune efectuarea unei singure executări de către executorul judecătoresc a cărui procedură de executare se află la o etapă mai avansată, iar dacă executările sînt la aceeaşi etapă, de către executorul judecătoresc care a început primul executarea, apoi celui la care se află documentul executoriu prin care se dispune spre încasare cea mai mare sumă. În acest caz, onorariul cuvenit pentru fiecare executare va fi repartizat între executorii judecătoreşti după cum urmează: ¾ vor reveni executorului care a transmis documentul executoriu , ¼ - celui care l-a  preluat.  

(2)  Odată cu conexarea procedurilor, executorul judecătoresc va transmite documentul executoriu şi borderoul de calcul al cheltuielilor de executare.

(3) După conexare, procedura de executare va continua de la actul de executare cel mai înaintat.

(4) Renunţarea la urmărire, după conexare, a oricăruia dintre creditorii urmăritori, nu va putea să împiedice continuarea executării de la actul de executare cel mai înaintat.

Articolul 32. Strămutarea documentului executoriu
    
(1) Documentul executoriu va fi strămutat de către executorul judecătoresc din oficiu sau la cererea creditorului la un alt executor judecătoresc, determinat în condiţiile art. 30  al prezentului cod,  în următoarele cazuri:

a) executorul judecătoresc nu mai este competent teritorial, în conformitate cu prevederile art. 30 al prezentului cod;

b) documentul executoriu a fost primit cu încălcarea competenţei teritoriale;

c) la cererea motivată a creditorului.

    
(2) În cazurile prevăzute la lit. a) şi b) alin. (1) al prezentului articol,  executorul judecătoresc strămută documentul executoriu  printr-o încheiere care poate fi contestată în instanţa de judecată.  În cazul strămutării pe motivul indicat la lit. c) alin. (1) al prezentului articol, încheierea nu se supune nici unei căi de atac.

(3) După rămînerea definitivă a încheierii, executorul judecătoresc transmite documentul executoriu, împreună cu copia procedurii de executare, anexînd borderoul de calcul al cheltuielilor de executare.

        
(4)  Executorul judecătoresc care a primit documentul executoriu după strămutare întocmeşte un act de preluare a executării, copia căruia este înmînată părţilor procedurii de executare şi executorului judecătoresc de la care a preluat documentul executoriu.

    
(5) Dacă executorul judecătoresc nu activează timp îndelungat din motive întemeiate sau i-a fost suspendată sau încetată activitatea, Camera teritorială a executorilor judecătoreşti, la cererea creditorului sau din oficiu, împuterniceşte un alt executor judecătoresc.

    
(6) Actele de executare efectuate anterior strămutării documentului executoriu au efect juridic deplin.

    
Articolul 33. Conflictul de competenţă
  
(1) Conflictele de competenţă între executorii judecătoreşti situaţi în circumscripţia unei Camere teritoriale a executorilor judecătoreşti se soluţionează de aceasta la sesizarea părţii interesate.

(2) În cazul în care conflictul intervine între executori judecătoreşti a căror sediu se află în circumscripţia diferitor camere teritoriale a executorilor judecătoreşti, competenta aparţine Uniunii Naţionale a executorilor judecătoreşti. 

(3) Conflictele de competenţă se soluţionează în termen de cel mult 5 zile, prin emiterea unei dispoziţii motivate  care nu poate fi contestată.

  

 
Articolul 34. Recuzarea şi abţinerea de la executare 

                         a executorului judecătoresc

    
(1) Executorul judecătoresc poate fi recuzat în următoarele temeiuri:

a) se află în raporturi de rudenie  pînă la al treilea grad inclusiv sau de afinitate pînă la al doilea grad inclusiv cu debitorul sau cu soţul/soţia acestuia;
b) este tutore, curator sau adoptator al debitorului; 

c) există un conflict de interese între executor şi creditor. 

(2) Dacă există temeiurile specificate la alin. (1) executorul judecătoresc este obligat să se abţină de la executare  şi să înştiinţeze în cel mult 3 zile  părţile despre acest fapt. În cazul în care executorul judecătoresc nu se abţine de la executare, acesta va putea fi recuzat de părţile procedurii de executare. 

   
 (3) Recuzarea şi abţinerea de la executare se fac în scris şi trebuie să fie motivate.

    
 (4) În cadrul executării nu se admite înaintarea repetată a recuzării aceluiaşi executor judecătoresc pentru aceleaşi motive, dacă anterior recuzarea a fost respinsă.

       
(5) În cazul abţinerii de la executare, executorul judecătoresc aplică măsurile de asigurare a executării, dacă creditorul a avansat taxele şi spezele pentru aceste acţiuni. 

    
Articolul 35. Procedura de soluţionare a cererii de

                          recuzare a executorului judecătoresc

Cererea de recuzare sau abţinere a executorului judecătoresc de la executare se soluţionează de către Camera teritorială a executorilor judecătoreşti în circumscripţia căreia se află biroul executorului judecătoresc, prin emiterea unei încheieri. Cererea de recuzare nu suspendă executarea.
Capitolul IV

CHELTUIELILE DE EXECUTARE

    
Articolul 36. Cheltuielile de executare
(1) Cheltuielile de executare se compun din taxe pentru efectuarea actelor executorului judecătoresc, spezele procedurii de executare şi onorariul executorului judecătoresc.

 (2) Debitori ai  taxelor pentru efectuarea actelor de executare şi spezelor procedurii de executare sînt în mod solidar creditorul şi debitorul procedurii de executare, dacă legea nu prevede altfel. În cazul în care creditorul a avansat integral  cheltuielile de executare, debitor al cheltuielilor devine debitorul procedurii de executare. 
(3) Partea care solicită îndeplinirea unui act sau întreprinderea unei acţiuni în cadrul procedurii de executare este obligată să avanseze taxele pentru efectuarea actelor executorului judecătoresc şi  spezele procedurii de executare necesare în acest scop. Pentru actele sau acţiunile dispuse şi efectuate  din oficiu de către executorul judecătoresc, cheltuielile se avansează de către creditor.

(4) Dacă, potrivit documentului executoriu, calitatea de debitor o au mai multe persoane, acestea achită solidar cheltuielile de executare.

(5) Partea interesată poate pretinde restituirea cheltuielilor de executare avansate prin depunerea cererii respective la executorul judecătoresc şi prezentarea dovezilor de achitare a cheltuielilor. Sumele ce urmează a fi încasate în calitate de cheltuieli de executare se încasează în baza încheierii emise de executorul judecătoresc, fără citarea părţilor. Încheierea în cauză constituie document executoriu. În cazul în care cheltuielile nu au fost avansate, executorul judecătoresc va emite încheierea de încasare a acestora în temeiul borderoului de calcul a cheltuielilor de executare.

(6) Cererea creditorului, documentele ce confirmă achitarea, borderoul de calcul  şi originalul încheierii de încasare a cheltuielilor de executare se anexează la dosarul de executare.

(7) Încheierea privind încasarea cheltuielilor de executare sau refuzul de adoptare a încheierii pot fi contestate în modul prevăzut de art. 66 al prezentului cod.
  Articolul 37. Taxele pentru efectuarea actelor executorului judecătoresc şi spezele procedurii de executare 

(1) Taxele pentru efectuarea actelor executorului judecătoresc sînt plăţile, a căror mărime este  stabilită de Guvern, pe care  creditorul sau partea care solicită efectuarea acestor acţiuni le  va achita pentru toate acţiunile efectuate de executorul judecătoresc din oficiu sau la cererea părţilor procedurii de executare. 

(2) Spezele procedurii de executare, modul de determinare a mărimii cărora este stabilit de Guvern,  se constituie din cheltuielile pentru:

    
a) transportarea, păstrarea şi vînzarea bunurilor debitorului;

   
b) deschiderea forţată şi închiderea încăperilor, strămutarea sau înlăturarea îngrădirilor; 

   
c) remunerarea specialiştilor, experţilor, martorilor asistenţi şi altor persoane antrenate în procesul de executare, în conformitate cu legea;

   
d) deplasările executorului judecătoresc efectuate în cadrul procedurii de executare;                                                                                                                                                                                                                                                                                                                                                                                                                                                                                                                                                                                                                                                                                                                                                                   

    
e) căutarea debitorului şi a bunurilor lui;

f) transferul (expedierea) sumelor încasate;

g) transmiterea sau înmînarea  încheierilor, înştiinţărilor, telegramelor etc.;

    
h) asigurarea aducerii forţate a debitorului;

    
i) organizarea şi desfăşurarea licitaţiei;

j) plăţile bancare pentru transferul şi convertirea mijloacelor băneşti;

k) eliberarea copiilor şi  duplicatelor de pe actele procedurale;
l) comunicarea actelor executorului judecătoresc.  

(3) Nu sînt considerate cheltuieli de executare cheltuielile suportate de către părţile procedurii de executare  pentru asistenţa juridică.

(4) Achitarea spezelor procedurii de executare poate fi făcută, fie prin intermediul biroului executorului judecătoresc, fie prin achitarea nemijlocită cu  furnizorii serviciilor prestate.

(5) Executorul judecătoresc este în drept, la solicitarea persoanei interesate, să accepte eşalonarea achitării taxelor pentru efectuarea actelor de executare.

(6) Taxele pentru efectuarea actelor executorului judecătoresc şi spezele procedurii de executare vor fi achitate în avans de către creditor sau persoana care solicită efectuarea acestor acte, conform borderoului întocmit de executorul judecătoresc, în cel mult 3 zile de la data comunicării sau pe măsura identificării necesităţii cheltuielilor de executare. Sumele destinate avansării taxelor pentru efectuarea actelor executorului judecătoresc şi spezelor procedurii de executare pot fi achitate atît prin virament la contul executorului judecătoresc, cît şi în numerar.
(7) Sînt scutiţi de obligaţia avansării taxelor pentru efectuarea din oficiu a actelor executorului judecătoresc creditorii, conform documentelor privind: 
    
a) încasarea pensiei de întreţinere;

    
b) încasarea sumelor băneşti pentru repararea prejudiciilor cauzate prin vătămarea integrităţii corporale, prin o altă vătămare a sănătăţii sau prin deces, dacă repararea s-a efectuat sub formă de prestaţii băneşti periodice;

   
c)  restabilirea la locul de  muncă;

d) încasarea indemnizaţiilor pentru incapacitate temporară de muncă şi altor prestaţii de asigurări sociale prevăzute de lege;

e) încasarea  sumelor în beneficiul statului şi confiscările.

(8) Pentru documentele executorii conform cărora calitatea de creditor o are statul, se vor achita în avans doar taxele de intentare şi arhivare a dosarului de executare.

Articolul 38. Onorariul executorului judecătoresc

(1) Onorariul executorului judecătoresc este încasat de la debitor, dacă legea nu prevede altfel, în temeiul încheierii emise de executorul judecătoresc,  în toate cazurile de  stingere totală sau parţială a obligaţiei stabilite în documentul executoriu sau încetare a procedurii de executare.

(2) Pentru documentele executorii cu caracter  pecuniar, onorariul executorului judecătoresc va fi calculat în  cotă procentuală din suma datoriei stinse, după cum urmează:

a) pentru sumele de pînă la 100.000 lei onorariul va constitui 10% din suma stinsă, dar nu va fi mai mic de  500 lei;  

b) pentru sumele între 100.001 lei şi 300.000 lei onorariul  va fi de 10.000 lei plus  5 % din suma ce depăşeşte 100.001.lei;

c)  pentru sumele peste 300.000 lei  onorariul va fi de 20  mii  lei  plus  3 % din sumele ce depăşesc 300.000 lei.

(3) Mărimea onorariului pentru documentele executorii cu caracter nepecuniar va fi stabilită în conformitate cu anexa prezentului cod. 

(4) În cazul încetării procedurii de executare pe alte temeiuri decît cele indicate la alin. (1) al prezentului articol, onorariul va fi achitat după cum urmează: 

a)  în cazul indicat la lit. b) art. 83 al prezentului cod – onorariul va fi achitat de debitor cu aplicarea coeficientului 0,7 la valoarea obişnuită a acestuia;

b) în cazul indicat la lit. e) art. 83 al prezentului cod – onorariul va fi achitat de creditor;

c) în cazul încetării din viaţă, declarării dispariţiei fără urmă sau a decesului creditorului, cînd creanţa nu admite succesiunea de către succesorul său de drepturi  onorariul va fi achitat de debitor calculat din valoarea creanţei;

d) în cazul încetării din viaţă, declarării dispariţiei fără urmă sau a decesului debitorului, cînd obligaţia nu admite succesiunea de către succesorul său de drepturi    onorariul va fi achitat de către succesorii de drepturi calculat din valoarea creanţei;

e) în cazul indicat la lit. g) art. 83 al prezentului cod – onorariul va fi achitat de creditor calculat din suma creanţei.

(5) Executorii judecătoreşti pot negocia avansarea totală sau parţială a onorariului de către creditor, însă  nu sînt în drept să condiţioneze punerea în executare a documentelor executorii de achitarea anticipată a onorariului. 

Articolul 39. Restituirea cheltuielilor de executare

În cazul anulării prin decizie irevocabilă a  hotărîri judecătoreşti, în al cărei temei a fost eliberat titlul executoriu, taxele pentru efectuarea actelor de executare şi spezelor procedurii de executare avansate la contul executorului judecătoresc se restituie de către acesta din urmă, la cererea persoanei interesate, în măsura în care acţiunile pentru care au fost destinate nu au fost începute la momentul depunerii cererii. 

 

Articolul 40. Depunerea de către executorul 

                         judecătoresc a sumelor băneşti pe

                         contul curent special

    
(1) Din momentul intentării procedurii de executare toate achitările între debitor şi creditor se fac prin intermediul biroului executorului judecătoresc, cu excepţia cazului cînd aceştia încheie o tranzacţie în condiţiile art. 62 al prezentului cod.  


(2) Sumele destinate creditorilor se transferă de către debitor pe contul curent special al executorului judecătoresc sau se depun executorului judecătoresc.

    
(3) Executorul judecătoresc depune neîntîrziat sumele destinate creditorilor pe contul său curent special.


(4) Sumele încasate în folosul statului se depun de către debitor sau de către executorul judecătoresc nemijlocit în instituţia financiară.

    
Articolul 41. Eliberarea sumelor de pe contul curent special

    
(1) Sumele de pe contul curent special se eliberează creditorului persoană fizică în baza cecului (delegaţiei) sau prin transfer pe contul lui, în temeiul dispoziţiei (ordinului) de plată, iar creditorului persoană juridică prin virament pe contul lui, în temeiul dispoziţiei de plată.

    
(2) Cecul (delegaţia) se eliberează creditorului sau unei alte persoane care are procură ce confirmă acest drept.

    
(3) Sumele aflate în contul executorului judecătoresc se eliberează sau se transferă în termen de pînă la  5 zile lucrătoare. 

Capitolul V

PARTICIPANŢII  LA  PROCEDURA  DE  EXECUTARE

    
Articolul  42. Participanţii la procedura de executare
    
Participanţi la procedura de executare sînt părţile, creditorii intervenienţi, reprezentanţii, specialiştii, experţii, interpreţii şi martorii asistenţi.

    
Articolul 43. Părţile în procedura de executare

    
(1) Părţi în procedura de executare sînt creditorul şi debitorul.

(2) Creditorul este persoana fizică sau juridică în al cărei interes a fost emis documentul executoriu. În cazul în care sumele se încasează în beneficiul statului, calitatea de creditor o exercită Ministerul Finanţelor  prin intermediul organelor fiscale teritoriale.

(3) Debitorul este persoana fizică sau juridică care, prin documentul executoriu, este obligată să efectueze anumite acţiuni sau să se abţină de la efectuarea lor.

    

   
 Articolul 44. Drepturile şi obligaţiile părţilor

    
(1) În procesul executării, părţile au dreptul:

    
a) să ia cunoştinţă de materialele procedurii de executare;

    
b) să facă extrase şi copii din materialele procedurii de executare; 

    
c) să depună cereri şi demersuri;  

    
d) să participe la actele de executare; 

    
e) să-şi prezinte argumentele şi considerentele asupra tuturor chestiunilor; 

    
f) să dea executorului judecătoresc explicaţii verbale şi scrise;

    
g) să facă obiecţii împotriva cererilor, argumentelor şi considerentelor celorlalţi participanţi la procedura de executare;

    
h) să solicite recuzarea executorului judecătoresc; 

    
i) să încheie tranzacţii; 

    
j) să se expună asupra apartenenţei şi valorii bunurilor urmărite; 

    
k) să conteste actele executorului judecătoresc;  

    
l) să exercite alte drepturi prevăzute de legislaţie.

(2) In tot cursul executării silite, sub supravegherea executorului judecătoresc, creditorul si debitorul pot conveni ca aceasta sa se efectueze, în total sau în parte, numai asupra veniturilor baneşti ale debitorului sau ca stingerea obligaţiei să se facă în alt mod admis de lege.

(3) Debitorul este obligat să execute documentul executoriu, să declare în scris, sub propria răspundere,  executorului judecătoresc, la solicitarea acestuia,  toate veniturile, drepturile de creanţă deţinute  şi bunurile sale, inclusiv cele aflate în proprietate comună pe cote-părţi, în devălmăşie sau gajate, precum şi locul aflării acestora. Aceeaşi obligaţie revine şi conducătorilor, contabililor şi fondatorilor persoanei juridice–debitor. Nerespectarea obligaţiei respective atrage răspunderea prevăzută de legislaţie. 

(4) Debitorul ale cărui bunuri au fost sechestrate anterior este obligat să aducă la cunoştinţa executorului care sechestrează aceleaşi bunuri, existenţa sechestrului anterior şi organul (persoana) care l-a aplicat, predînd executorului o copie a procesului-verbal de sechestru.

(5) Creditorul este obligat să acorde executorului judecătoresc  sprijin efectiv pentru aducerea la îndeplinire a executării silite, punîndu-i la dispoziţie şi mijloacele necesare în acest scop. 

(6) Părţile sînt obligate să respecte întocmai cerinţele legislaţiei privind executarea.

Articolul 45. Creditorii intervenienţi

Pînă la data fixată de către executorul judecătoresc pentru vînzarea bunurilor, asupra cărora deţin drepturi reale, creditorii debitorului, garantaţi prin dreptul de ipotecă sau gaj pot, în condiţiile prezentului cod, să intervină în procedura de executare silită aflată în curs, iar după depunerea sau consemnarea sumelor realizate din vînzare la contul depozitar al executorului judecătoresc, pot să participe la distribuirea acestora, potrivit dispoziţiilor prezentului cod.

    
Articolul 46. Participarea minorilor la procedura de executare
    
(1) Minorii care au împlinit vîrsta de 16 ani îşi pot exercita drepturile şi asuma obligaţii în procedura de executare dacă şi-au dobîndit capacitatea de exerciţiu deplină.

    
(2) Drepturile şi interesele ocrotite de lege ale minorilor în procedura de executare sînt apărate de către părinţii, înfietorii, tutorii şi curatorii lor.

(3) În cazurile prevăzute de legislaţie, la punerea în executare a documentelor executorii în pricinile ce izvorăsc din relaţiile civile, de familie, de muncă şi din actele juridice legate de dreptul de a dispune de salariul primit, de bursă, minorii între 16 şi 18 ani îşi pot de sine stătător exercita drepturile şi asuma obligaţii în procedura de executare.

    
Articolul 47. Succesiunea de drepturi în procedura 

                                de executare

    
(1) În cazul ieşirii uneia din părţi din procedura de executare (decesul persoanei fizice, dizolvarea persoanei juridice sau reorganizarea ei, cesiunea creanţei, preluarea datoriei), instanţa de judecată examinează cererea privind înlocuirea acestei părţi cu succesorul ei de drepturi în conformitate cu art.70 din Codul de procedură civilă.

    
(2) Toate actele săvîrşite în cadrul procedurii de executare pînă la înlocuirea părţii în procedura de executare cu succesorul ei de drepturi sînt obligatorii pentru acesta din urmă în măsura în care ele ar fi fost obligatorii pentru partea care a fost înlocuită.

    
(3) Succesiunea de drepturi este posibilă în orice fază a procedurii de executare.

(3) Încheierea privind admiterea succesiunii de drepturi poate fi atacată cu recurs.

    
Articolul 48. Exercitarea drepturilor în procedura 

                                de executare prin reprezentanţi

    
(1) Persoana fizică cu capacitatea de exerciţiu deplină îşi poate exercita drepturile în procedura de executare personal sau prin reprezentanţi.

     
(2) Participarea personală nu atrage decăderea din dreptul de a avea în procedura de executare un reprezentant.

     
(3) Debitorul nu poate realiza prin reprezentant obligaţiile indicate în documentul executoriu, dacă acestea au caracter strict personal. 

(4) Creditorul nu poate fi reprezentat la executarea documentelor executorii care implică participarea sa personală. 

    
(5) Persoana juridică poate fi reprezentată în procedura de executare de către organele sale, care acţionează în limitele împuternicirilor ce le sînt acordate prin lege, statut sau regulament, ori de către reprezentanţi.

    
Articolul 49. Formularea împuternicirilor reprezentantului

    
(1) Împuternicirile reprezentantului trebuie să fie formulate în procură sau contract, întocmite în condiţiile legii.

(2) Conducătorii de organizaţii îşi confirmă împuternicirile prin documente ce atestă funcţia sau calitatea lor de serviciu ori, după caz, prin actele de constituire. În caz de dizolvare sau lichidare a persoanei juridice, interesele ei pot fi reprezentate de administratorul din oficiu sau de lichidator, desemnat în condiţiile legii. 

    
Articolul 50. Împuternicirile reprezentantului

   
(1)  Împuternicirea de reprezentare dă dreptul de a efectua toate actele legate de procedura de executare, cu excepţia celor de prezentare sau de retragere a documentului executoriu, de transmitere a împuternicirilor unei alte persoane (substituire), de încheiere a tranzacţiei, de contestare a actelor executorului judecătoresc, de schimbare a modului de executare, de amînare sau de eşalonare a  executării, de primire a mijloacelor băneşti sau bunurilor, despre care se va menţiona expres în procura eliberată de reprezentat, sub sancţiunea nulităţii.

(2) Creditorul persoană juridică nu poate împuternici un reprezentant să primească în numele său mijloacele băneşti ce-i revin în urma executării silite.

   
Articolul  51. Persoanele care nu pot fi reprezentanţi 

    
(1) Nu pot fi reprezentanţi în procedura de executare persoanele care nu au capacitate de exerciţiu deplină.

    
(2) În procedura de executare, de asemenea, nu pot fi reprezentanţi judecătorii, procurorii, ofiţerii de urmărire penală, cu excepţia cazurilor cînd ei apar în calitate de reprezentanţi legali (părinţi, înfietori, tutori, curatori), precum şi în calitate de reprezentanţi ai instanţei de judecată, ai procuraturii şi ai organelor afacerilor interne.

    
(3) Nu poate fi reprezentant în procedura de executare executorul judecătoresc, cu excepţia cazurilor cînd el apare în calitate de reprezentant legal, precum şi în calitate de reprezentant  al biroului  sau organizaţiilor executorilor judecătoreşti; persoana care acordă sau a acordat anterior în pricină asistenţă juridică unor persoane ale căror interese contravin intereselor celui pe care îl reprezintă, sau a participat în calitate de judecător, procuror, ofiţer de urmărire penală, expert, specialist, interpret ori martor asistent, sau care se află în raporturi de rudenie pînă la gradul 3 cu executorul judecătoresc în a cărui procedură se află executarea.

    
(4) Dacă există circumstanţele menţionate la alin.(3) al prezentului articol, reprezentantul poate fi recuzat de partea interesată a procedurii de executare.

(4) Cererea de recuzare se examinează de către executorul judecătoresc care adoptă o încheiere motivată. Încheierea executorului judecătoresc poate fi contestată.

    
Articolul 52. Reprezentanţii legali

    
(1) Drepturile şi interesele ocrotite de lege ale minorilor, ale persoanelor limitate în capacitate de exerciţiu sau declarate, în modul stabilit, incapabile, în procedura de executare, sînt apărate de către părinţii, înfietorii, tutorii sau curatorii lor, care prezintă executorului judecătoresc documentele ce le certifică împuternicirile.

    
(2) Reprezentanţii legali săvîrşesc, în numele persoanelor reprezentate, toate actele de procedură pe care au dreptul să le săvîrşească reprezentaţii, cu restricţiile prevăzute de lege.

    
(3) În cazurile prevăzute în alin.(1) şi alin. (2) ale prezentului articol, părinţii, înfietorii, tutorii sau curatorii pot încredinţa participarea la procedura de executare  unei alte persoane, alese de ei în calitate de reprezentant.

    
(4) În procedura de executare la care trebuie să participe o persoană declarată, în modul stabilit, dispărută fără urmă, în calitate de reprezentant al ei va fi administratorul, desemnat în condiţiile legii.

    
(5) În procedura de executare la care trebuie să participe moştenitorul unei persoane decedate sau declarate, în modul stabilit, decedată, dacă succesiunea încă nu a fost acceptată de nimeni, în calitate de reprezentant al moştenitorului va fi executorul testamentar, desemnat de testator, sau custodele numit de notar.

    
Articolul 53. Participarea interpretului 

    
(1) Procedura de executare se efectuează în limba de stat. În cadrul procedurii de executare, părţile pot beneficia de serviciile interpretului. Interpret  poate fi  persoana autorizată pentru această activitate în modul prevăzut de lege. 

    
(2) Cheltuielile pentru atragerea traducătorului sau interpretului le suportă participantul care a solicitat atragerea acestuia.

(3) Executorul judecătoresc avertizează în scris interpretul asupra răspunderii ce o poartă în conformitate cu prevederile Codului penal.

     
Articolul 54. Participarea martorilor asistenţi

    
(1) Prezenţa martorului  asistent este obligatorie la pătrunderea în locuinţă, în încăpere, în depozit, în alt local, la cercetarea lor, la sechestrarea şi ridicarea bunurilor debitorului, dacă legea nu prevede altfel.

    
(2) La aprecierea executorului judecătoresc martorii asistenţi pot fi invitaţi şi în alte cazuri.  Nu este necesară prezenţa martorilor în cazul în care debitorul  consimte efectuarea acţiunilor executorului judecătoresc.

    
(3) Martori asistenţi pot fi persoanele cu capacitatea de exerciţiu deplină, care nu sînt interesate de săvîrşirea actelor de executare şi care nu se află în relaţii de rudenie cu părţile procedurii de executare şi nu sînt supuse controlului din partea lor.

 
Articolul 55. Drepturile şi obligaţiile martorilor asistenţi

    
(1) Martorul asistent trebuie să ateste faptul, conţinutul şi rezultatele actelor de executare la care a asistat. El este îndreptăţit să ştie pentru săvîrşirea căror acte de executare este invitat, să facă observaţii în legătură cu actele efectuate.

    
(2) Observaţiile martorului asistent vor fi consemnate într-un proces-verbal de către executorul judecătoresc sau personal de către martorul asistent. Înainte de a începe derularea actelor de executare la care urmează să participe martorii asistenţi, executorul judecătoresc le va explica drepturile şi obligaţiile lor.

    
(3) Martorului asistent i se păstrează salariul mediu la locul său de muncă pe toată durata lipsei în legătură cu participarea la actele de executare, iar persoanei care nu lucrează i se poate plăti o remuneraţie achitată în avans de către creditor cu încasarea ulterioară de la debitor, în cuantumul stabilit de Guvern.

    
Articolul 56. Participarea specialistului 

    
(1) Pentru  lămurirea chestiunilor ce apar în cadrul  actelor de executare, executorul judecătoresc, din oficiu ori la cererea debitorului sau creditorului, poate dispune participarea la procedura de executare a unui sau mai mulţi specialişti, după caz.

    
(2) În calitate de specialist poate participa o  persoană care posedă cunoştinţele necesare în domeniul respectiv, nu este interesată de rezultatele actelor care se efectuează şi nu este rudă cu participanţii la procesul de executare.

    
(3) Specialistul face concluzii verbal sau în scris.

    
Articolul 57. Drepturile şi obligaţiile specialistului

    
(1) Specialistul este obligat:

    
a) să se prezinte la citare;

    
b) să participe la actele de executare, folosindu-şi cunoştinţele de specialitate pentru a acorda participanţilor ajutor în soluţionarea chestiunilor apărute;

    
c) să dea explicaţii în legătură cu actele ce le efectuează;

    
d) să facă declaraţii, care vor fi consemnate în procesul-verbal de către executorul judecătoresc sau personal de către specialist.

(2) Specialistul  are dreptul  la o remuneraţie din contul debitorului, dacă prezentul cod nu prevede altfel.


Articolul 58. Participarea expertului

(1) Pentru elucidarea unor aspecte din domeniul ştiinţei, artei, tehnicii, meşteşugurilor artizanale şi din alte domenii, apărute în procesul de executare, care cer cunoştinţe speciale, executorul judecătoresc, din oficiu ori la cererea debitorului sau a creditorului, poate dispune efectuarea unei expertize. 

(2) Poate fi numită în calitate de expert persoana care dispune de cunoştinţe speciale, nu este interesată de rezultatele actelor care se efectuează şi nu este rudă cu părţile procedurii de executare.

    
(3) Efectuarea expertizei poate fi  încredinţată  lucrătorilor din organele oficiale de expertiză  judiciară  sau unor  persoane particulare care corespund cerinţelor înaintate faţă  de expert.

    
Articolul 59. Drepturile şi obligaţiile expertului 

    
(1) Expertul este în drept să ia cunoştinţă de materialele procedurii de executare referitoare la obiectul expertizei, să pună participanţilor la procesul de executare întrebări referitor la obiectul expertizei, să se abţină de a da raport dacă problemele depăşesc sfera cunoştinţelor sale speciale sau dacă materialele puse la dispoziţie sînt insuficiente, să i se compenseze cheltuielile de efectuare a expertizei şi să primească onorariul pentru lucrul efectuat.

    
(2) Expertul este obligat să nu  întreprindă, fără încuviinţarea executorului judecătoresc, a debitorului sau a creditorului, cercetări care  să distrugă total ori parţial obiectul cercetării ori care să schimbe calitatea sau însuşirea lui. 

    
(3) Pentru depunerea cu bună ştiinţă a unui raport fals, expertul răspunde în conformitate cu legislaţia penală. 

    

Capitolul VI

PROCEDURA DE EXECUTARE

Articolul 60. Intentarea procedurii de executare

    
(1)  Procedura de executare se intentează la cererea creditorului urmăritor sau, în cazurile prevăzute de prezentul cod – la demersul instanţei de judecată, cu prezentarea documentului executoriu pentru executare. 

(2) Creditorul este liber să depună documentul executoriu la oricare executor judecătoresc, ţinînd cont de prevederile art. 30 al prezentului cod.    

(3) Executorul judecătoresc, în termen de 3 zile după primirea documentului executoriu, adoptă o încheiere cu privire la intentarea sau refuzul de a intenta procedura de executare, pe care o expediază părţilor procedurii de executare în termen de cel mult 3 zile de la emitere, însoţită de borderoul de calcul al cheltuielilor de executare, cu menţiunea că suma acestora ce urmează a fi încasată de la debitor se va stabili ulterior în condiţiile legii, iar debitorului îi va expedia şi copia certificată de executorul judecătoresc de pe documentul executoriu.

(4) Încheierea privind intentarea procedurii de executare poate fi contestată doar de debitor, în temeiul  prevăzut la lit. b) şi e) art. 61 al prezentului cod, în instanţa de judecată în circumscripţia teritorială a căreia îşi are sediul biroul executorului judecătoresc sau, în cazul municipiului Chişinău, în instanţa de judecată, în circumscripţia căreia Camera teritorială a executorilor judecătoreşti  a stabilit  competenţa teritorială  a executorului judecătoresc. 

    
Articolul 61. Refuzul de a intenta procedura de executare 

    
(1) Executorul judecătoresc poate refuza intentarea procedurii de executare, dacă:

    
a) documentul nu este de competenţa sa;

    
b) a expirat termenul de prezentare a documentului pentru executare;

   
 c) documentul nu este întocmit în conformitate cu prevederile art.14 al prezentului cod;

d) documentul este înaintat de persoana care nu are împuternicirile respective, stabilite în modul prevăzut de legislaţie;

e) nu a expirat termenul de executare benevolă acordat prin lege sau indicat în documentul executoriu.

(2) Refuzul executorului judecătoresc de a intenta procedura de executare nu este o piedică pentru prezentarea repetată a documentului executoriu pentru executare după înlăturarea neajunsurilor.

    
(3) Încheierea privind refuzul de a primi documentul executoriu pentru executare poate fi contestată de creditor în instanţa de judecată în circumscripţia teritorială a căreia îşi are sediul biroul executorului judecătoresc. 

    
Articolul  62. Concilierea părţilor procedurii de executare

(1) În termenul stabilit de executorul judecătoresc în încheierea de intentare a procedurii de executare,  părţile sînt obligate să se prezinte la executorul judecătoresc pentru a le fi comunicate  drepturile şi obligaţiile lor, inclusiv posibilitatea de conciliere sau, după caz, determinare a modalităţii de executare şi/sau consecutivităţii de urmărire a bunurilor debitorului.

(2)  În cazul în care părţile convin asupra condiţiilor de executare, executorul judecătoresc întocmeşte un proces-verbal, în care acestea sînt indicate, ele devenind obligatorii pentru părţi.

(3) În cazul în care părţile au convenit asupra încheierii unei tranzacţii de împăcare, executorul judecătoresc va întocmi un proces-verbal,   în care va consemna condiţiile tranzacţiei, acesta servind drept temei pentru încetarea procedurii de executare. Procesul-verbal al executorului judecătoresc, prin care se întăreşte tranzacţia de împăcare constituie document executoriu.

(4) În cazul în care părţile sau una dintre ele nu se prezintă sau concilierea nu finalizează cu încheierea unei tranzacţii de împăcare, executorul judecătoresc va consemna acest fapt într-un proces-verbal şi  va continua urmărirea patrimoniului debitorului. 

(5) Procesele-verbale întocmite în condiţiile prezentului articol sînt  semnate obligatoriu de părţile procedurii de executare prezente la procedura de conciliere sau reprezentanţii acestora şi certificate cu semnătura şi ştampila executorului judecătoresc, fiind înmînate părţilor procedurii de executare. Procesele-verbale nu pot fi contestate.

(6) Procedura de conciliere a părţilor poate fi reluată la orice etapă a procedurii de executare, la cererea unei dintre părţile procedurii de executare. 

(7) Prevederile prezentului articol nu se vor aplica în cazul documentelor executorii conform cărora calitatea de creditor o are statul. 

(8) Măsurile asiguratorii aplicate de executorul judecătoresc pînă la încheierea tranzacţiei de împăcare, în condiţiile prezentului articol,  pot fi ridicate total sau parţial de către acesta doar la cererea scrisă a creditorului sau în baza procesului-verbal de constatare a executării.

(9) În cazul în care părţile procedurii de executare încheie, pînă la aplicarea măsurilor de executare silită,  o tranzacţie de împăcare în condiţiile prezentului articol, executorul judecătoresc beneficiază de un onorariu în mărime de 50% din onorariul stabilit pentru executarea integrală a documentului executoriu, în restul cazurilor mărimea onorariului nu poate fi mai mică de 70%.

Capitolul VII

Executarea documentelor executorii privind aplicarea măsurilor de asigurare a acţiunii şi aplicarea măsurilor asiguratorii în procedura de executare
Articolul 63. Măsurile de asigurare a executării

                                documentului executoriu

    
(1) În scopul asigurării executării documentului executoriu, odată cu intentarea procedurii de executare  executorul judecătoresc este în drept:

    
a) să aplice sechestru pe mijloacele băneşti sau bunurile debitorului;

    
b) să interzică debitorului de a săvîrşi anumite acte;

    
c) să interzică altor persoane de a transmite bunurile debitorului sau de a îndeplini faţă de el alte obligaţii.

    
(2) Încheierea privind asigurarea executării documentului executoriu poate fi contestată în instanţa de judecată. În cadrul examinării cererii de contestare a aplicării măsurilor asiguratorii instanţa de judecată nu poate dispune suspendarea executării încheierii prin care acestea au fost aplicate.

   
(3) Recursul depus împotriva încheierii instanţei de judecată privind anularea sau substituirea măsurilor de asigurare a executării suspendă executarea acesteia.

   
 (4) Încheierea instanţei de judecată prin care se dispune aplicarea interdicţiei de a părăsi ţara se trimite spre executare Serviciului Grăniceri.

  
(5) Suspendarea executării măsurilor asiguratorii aplicate de executorul judecătoresc este admisă doar în temeiul încheierii executorului judecătoresc.

  
Articolul 64. Interdicţia de a părăsi ţara

    
(1) Interdicţia de a părăsi ţara în termen de cel mult 6 luni se aplică doar după luarea măsurilor de asigurare necesare pentru executarea documentului executoriu cu obligaţia executorului judecătoresc de a efectua periodic un control privind necesitatea menţinerii acestei interdicţii.

    
(2) Dacă este necesară menţinerea interdicţiei pe un termen mai mare, în urma unui demers motivat al executorului judecătoresc, aceasta poate fi aplicată în mod repetat, dar nu mai mult de 3 ori în cadrul aceleiaşi proceduri de executare.

(3)  În cazul încetării procedurii de executare sau restituirii documentului executoriu, precum şi în cazul în care dispare necesitatea aplicării interdicţiei de a părăsi ţara, aceasta se revocă de către instanţa de judecată, la cererea executorului judecătoresc sau a părţilor.

       Articolul  65. Actele întocmite de  executorul judecătoresc

(1) La îndeplinirea atribuţiilor şi îndatoririlor sale legate de punerea în executare a documentelor executorii, executorul judecătoresc va întocmi încheieri, procese-verbale şi alte acte de procedură.

      (2) Erorile materiale sau formale admise la întocmirea  actelor indicate la alin. (1) al prezentului articol se pot corecta de către executorul judecătoresc din oficiu sau la cererea motivată a  părţii interesate şi nu pot servi temei de contestare sau anulare a actului executorului judecătoresc.

(3) Cererea privind corectarea erorilor menţionate la alin. (2) al prezentului articol va fi soluţionată de executorul judecătoresc în termen de cel mult 5 zile de la primire, prin emiterea, după caz, fie a altui act procedural, fie a unei încheieri de refuz în corectarea actelor.

(4) Încheierea de refuz în corectarea actelor poate fi contestată în instanţa de judecată, în termen de 5 zile de la comunicare.

Articolul 66. Încheierile executorului judecătoresc

(1) Intentarea, amînarea, suspendarea şi încetarea executării silite, eliberarea sau distribuirea sumelor obţinute din executare, aplicarea şi ridicarea măsurilor de asigurare a executării, precum şi alte măsuri prevăzute de lege se dispun de executorul judecătoresc prin încheiere, care trebuie să cuprindă:

a) data şi locul adoptării încheierii şi numărul procedurii de executare;

b) numele executorului judecătoresc şi adresa juridică a biroului său; 

c) procedura de executare asupra căreia se adoptă încheierea;

d)   chestiunea asupra căreia se adoptă încheierea;

e)  motivele care au determinat adoptarea încheierii şi legea care a fost aplicată la adoptarea acesteia;

  f) dispoziţia executorului judecătoresc;

g) calea şi termenul de contestare a încheierii.

(2) Încheierea executorului judecătoresc este executorie de drept din momentul emiterii şi poate fi contestată, în termen de 10 zile de la data comunicării, în instanţa de judecată în a cărei rază teritorială îşi are sediul biroul executorului judecătoresc sau, în cazul municipiului Chişinău, în instanţa de judecată, în circumscripţia căreia Camera teritorială a executorilor judecătoreşti  a stabilit  competenţa teritorială  a executorului judecătoresc, dacă legea nu prevede altfel. Contestarea încheierilor executorului judecătoresc nu poate fi temei de suspendare a  executării.

    
Articolul 67. Expedierea şi înmînarea actelor executorului judecătoresc

    
(1) Actele executorului judecătoresc se trimit destinatarului, prin poştă, cu scrisoare recomandată şi cu aviz de primire, sau prin oricare alte mijloace care să asigure transmiterea textului cuprins în act şi confirmarea primirii lui (telegramă, fax, email etc.) sau se înmînează personal acestuia ori altor persoane indicate la alin. (2) al prezentului articol, de către executorul judecătoresc din oficiu sau la cererea părţii interesate.

(2) În cazul absenţei destinatarului persoană fizică, documentele menţionate la alin.(1) al prezentului articol se înmînează unui membru adult al familiei sale, rudelor, afinilor  acestuia  sau unei persoane care locuieşte cu destinatarul, unei persoane cu funcţie de răspundere a primăriei sau preşedintelui asociaţiei locatarilor de la domiciliul destinatarului,  pentru a fi transmise acestuia. Persoana care a primit documentele este responsabilă pentru transmiterea sau comunicarea lor  neîntîrziată destinatarului, precum şi pentru prejudiciile cauzate prin necomunicare sau comunicare tardivă a actelor. Documentul se consideră înmînat destinatarului de la data indicată în avizul de primire. 

(3)  În cazul persoanei juridice, documentele se expediază pe adresa juridică a acesteia şi se consideră recepţionate la data intrării lor la sediu sau la data înmînării lor unui angajat din  administraţie, oficiu sau secretariat al debitorului pentru a fi transmise.

(4) În cazul în care înmînarea actului persoanelor indicate la alin. (2) şi alin. (3) al prezentului articol  nu a fost posibilă, acesta va fi comunicat prin publicarea în Monitorul Oficial al Republicii Moldova.

(5) Atît destinatarul, cît şi persoana care a primit documentele pentru a fi transmise semnează şi restituie avizul de primire a lor.

(6) Refuzul de a primi actele executorului judecătoresc se atestă de către executorul judecătoresc prin proces-verbal, însă acest fapt nu împiedică efectuarea actelor de executare.

(7) Termenul de contestare curge de la data indicata în avizul de primire, în confirmarea transmiterii documentului sau în procesul-verbal de înmînare a  actului persoanelor indicate la alin. (2) şi alin. (3) al prezentului articol, sau de la data comunicării actului în modul prevăzut de alin. (4) al prezentului articol.

    Articolul 68. Obligaţia părţilor  de a comunica 

                                    schimbarea domiciliului sau a sediului
    
(1) Dacă, în procesul executării documentului executoriu, părţile procedurii de executare îşi schimbă domiciliul sau sediul, adresa electronică sau poştală, numărul de telefon/fax, ele sunt obligate să comunice executorului judecătoresc noua adresă, numărul de telefon, fax etc.). În caz contrar, documentele respective,  expediate, afişate sau înmînate la ultima adresă, numărul de fax, cunoscute  executorului judecătoresc, se consideră comunicate.

(2) Pentru neîndeplinirea obligaţiei de a comunica schimbarea domiciliului sau a sediului, executorul judecătoresc poate prezenta instanţei de judecată procesul-verbal respectiv pentru aplicarea sancţiunii contravenţionale.

    

    
Articolul 69. Timpul efectuării actelor de executare
(1) Actele de executare pot fi efectuate în zilele lucrătoare,  între orele 6.00 şi 22.00.

(2) Executarea începută va putea continua şi peste aceste ore în aceeaşi zi sau în zilele următoare. 

    
(3) Executarea silită în alt timp sau în zile nelucrătoare, decît cele îndicate la alin.(1)  se admite la cererea motivată a creditorului.

    

Articolul 70. Termenul de executare
(1) Executarea documentului executoriu  va fi realizată în termenul indicat în documentul executoriu, sau în cazul în care nu este indicat – într-un termen rezonabil. Criteriile de determinare a termenului rezonabil sînt: complexitatea procedurii de executare, comportamentul părţilor procedurii de executare, interesul creditorului şi  conduita executorului judecătoresc.

(2) Executorul judecătoresc urmează să întreprindă imediat toate acţiunile necesare în vederea executării hotărîrii judecătoreşti. Dacă legea nu prevede altfel, termenul pentru acţiunile complexe ce urmează a fi întreprinse de executorul judecătoresc nu va depăşi 15 zile. Curgerea termenului dat se suspendă pe durata suspendării sau amînării executării, strămutării procedurii de executare, imposibilităţii executorului judecătoresc de a acţiona din motive ce nu depind de voinţa sa, precum şi în cazul în care nu au fost avansate cheltuielile necesare pentru efectuarea actului următor.

(3) Cu acordul creditorului, termenul prevăzut la  alin. (2) al prezentului articol poate fi prelungit. 

    
Articolul 71. Explicarea hotărîrii, a ordinii şi modului de executare a acesteia

    
Dacă nu este clar sensul, extinderea sau modul de aplicare a dispozitivului hotărîrii care urmează a fi executat sau dacă hotărîrea cuprinde dispoziţii contradictorii, executorul judecătoresc, din oficiu sau la cererea participanţilor la procedura de executare, poate solicita instanţei de judecată sau organului emitent explicarea hotărîrii.

    
Articolul 72. Căutarea debitorului şi a bunurilor sale 
(1) În cazurile cînd prezenţa debitorului la anumite acţiuni de executare este impusă de lege, de documentul executoriu sau cînd executorul judecătoresc sau creditorul o consideră necesară, iar locul de aflare a debitorului nu este cunoscut, instanţa de judecată, la demersul executorului judecătoresc sau la cererea creditorului,  adoptă o încheiere de căutare  a acestuia.

(2) Căutarea debitorului persoană fizică se efectuează de către organul afacerilor interne în a cărui rază teritorială se află ultimul domiciliu al acestuia.

(3) Căutarea debitorului persoană juridică se efectuează de către executorul judecătoresc, la cererea creditorului.

(4) Încheierea privind căutarea sau refuzul de a da debitorul în căutare poate fi contestată cu recurs.

(5) Mijloacele de transport sînt anunţate în căutare de executorul judecătoresc prin emiterea încheierii respective. În temeiul încheierii de anunţare în căutare a mijlocului  de transport, posesorul acestuia poate fi înlăturat de la conducere de către colaboratorii organului afacerilor interne, iar mijlocul de transport  poate fi reţinut pînă la transmiterea acestuia executorului judecătoresc sau creditorului.

    


Articolul 73. Aducerea forţată a debitorului 

    
(1) În cazul în care debitorul repetat nu se prezintă la solicitarea executorului, instanţa de judecată, la demersul executorului judecătoresc, va dispune aducerea forţată în faţa executorului judecătoresc a debitorului şi a altor  persoane indicate la alin. (2) art. 44 al prezentului cod.

    
(2) Aducerea forţată a debitorului se face de către organul afacerilor interne în a cărui rază teritorială îşi are domiciliul sau sediul debitorul.

    
(3) Cheltuielile de aducere forţată se încasează de la debitor în beneficul statului de către instanţa de judecată în modul prevăzut în capitolul XXXV din Codul de procedură civilă.

    
Articolul 74. Modalităţi de executare silită
    
Executarea silită se efectuează prin:

    
a) urmărirea mijloacelor băneşti în numerar ale debitorului;

    
b) urmărirea mijloacelor băneşti de pe conturile bancare ale debitorului;

    
c) urmărirea bunurilor debitorului prin aplicarea sechestrului pe bunuri şi prin vînzarea sau administrarea silită a  lor;

   
d) urmărirea salariului, pensiei, bursei şi altor venituri ale debitorului;

    
e) urmărirea mijloacelor băneşti şi bunurilor debitorului care se află la terţe persoane;

    
f) ridicarea de la debitor şi predarea către creditor  a obiectelor indicate în documentul executoriu;

    
g) alte măsuri prevăzute de lege.

    
Articolul 75. Procesul-verbal
    
Acţiunile întreprinse de executorul judecătoresc se consemnează într-un  proces-verbal, care va cuprinde:

    
a) data întocmirii procesului-verbal şi numărul procedurii de executare;

    
b) denumirea şi adresa juridică a biroului executorului judecătoresc;

    
c) numele şi prenumele  executorului judecătoresc care a întocmit procesul-verbal;

    
d) documentul executoriu în temeiul căruia se efectuează actul de executare;

    
e) numele, prenumele  şi domiciliul sau denumirea şi sediul debitorului şi creditorului;

    
f) menţiunea despre explicarea participanţilor a drepturilor prevăzute în art.44 din prezentul cod; 

    
g) măsurile întreprinse de executorul judecătoresc sau constatările acestuia;

    
h) menţiunea cu privire la explicaţiile şi obiecţiile participanţilor la procedura de executare;    

     
i) menţiunea despre efectuarea înregistrărilor audio, foto sau video în cadrul procedurilor executorii;

    
j) alte menţiuni prevăzute de lege sau considerate de executorul judecătoresc ca fiind necesare;

    
k) menţiunea, atunci cînd este cazul, despre absenţa creditorului sau debitorului ori despre refuzul şi motivele refuzului de a semna procesul-verbal;

    
l) menţiunea cu privire la numărul de exemplare în care s-a întocmit procesul-verbal, precum şi cu privire  la persoanele cărora acesta li s-a înmînat;

    
m) semnătura executorului judecătoresc, precum şi a altor persoane interesate în  executare sau care asistă la efectuarea actelor de executare;

n) ştampila executorului judecătoresc.

 
Articolul 76. Amînarea acţiunilor şi a actelor de executare

    
(1) Executorul judecătoresc poate amîna executarea la cererea unei părţi sau din oficiu, ţinîndu-se cont de interesele primordiale ale creditorului, cu înştiinţarea părţilor în modul stabilit de prezentul cod.

 (2) Motivele care stau la baza suspendării executării prevăzute la art. 78-79 ale prezentului cod, precum şi alte motive de natură juridică, nu pot servi drept temei de amînare a executării.

    
Articolul 77. Schimbarea modului şi ordinii de

                          executare

    
(1) Dacă există circumstanţe care fac executarea dificilă sau imposibilă, executorul judecătoresc sau părţile procedurii de executare, vor înainta în instanţa de judecată care a eliberat documentul executoriu cerere privind schimbarea modului şi ordinii de executare a hotărîrii.

    
(2) Cererea de schimbare a modului şi ordinii de executare a hotărîrii se examinează în modul prevăzut în art.252 din Codul de procedură civilă, în termen de cel mult 30 de zile.

    
Articolul 78. Obligaţia de a suspenda executarea

                                şi termenele de suspendare a executării
    
(1) Executorul judecătoresc este obligat să suspende executarea documentului executoriu în cazurile:

    
a) încetării din viaţă a debitorului, declarării dispariţiei lui fără urmă sau decesului lui, dacă raportul juridic, stabilit de instanţa de judecată, admite succesiunea de drepturi – pînă la determinarea succesorului de drepturi şi admiterea succesiunii în procedura de executare;

    
b) pierderii de către debitor a capacităţii de exerciţiu – pînă la numirea reprezentantului;

    
c) înregistrării în urma reorganizării  persoanei juridice debitor a unei noi persoane juridice – pînă la admiterea succesiunii în procedura de executare;

d) insolvabilităţii debitorului – pînă la examinarea în fond a cauzei de insolvabilitate; 

e) contestării de către debitor a actelor executorului judecătoresc, cu condiţia depunerii cauţiunii – pînă la rămînerea definitivă a hotărîrii prin care s-a examinat contestarea;    

f) anulării hotărîrii în baza căreia a fost emis titlul executoriu, cu remiterea cauzei la rejudecare – pînă la rămînerea definitivă a hotărîrii judecătoreşti.

(2) În cazul suspendării procedurii de executare pe temeiul indicat la lit. f)  alin. (1), la cererea debitorului, executorul judecătoresc poate dispune substituirea unei măsuri de asigurare a executării documentului executoriu cu alta, care ar asigura integral valoarea creanţei.

(3) Prevederile lit. a)-d) alin. (1) nu se aplică în cazurile evacuării sau transmiterii bunurilor gajate.


(4) După înlăturarea împrejurărilor care au provocat suspendarea, procedura de executare se reia la cererea creditorului sau din oficiu.

    
(5) Încheierea privind suspendarea executării documentului executoriu poate fi contestată în instanţa de judecată în termen de 15 zile.

    
Articolul 79. Dreptul  de a suspenda executarea
    
(1) Instanţa de judecată poate suspenda executarea documentului executoriu, la cererea executorului judecătoresc sau a părţilor procedurii de executare, în cazurile:

    
a) adresării executorului judecătoresc în instanţa de judecată sau în organul care a eliberat documentul executoriu cu cererea de a explica hotărîrea adoptată;

    
b) aflării debitorului într-o delegaţie îndelungată în interes de serviciu sau cu o misiune de stat, atunci cînd obligaţia are un caracter personal;

    
c) aflării debitorului într-o instituţie curativ-profilactică;

       
d) căutării debitorului;

 
e) înaintării de către terţe persoane a unei acţiuni privind ridicarea sechestrului asupra bunurilor – în partea ce ţine de aceste bunuri;  

   
f) contestării eliberării titlului executoriu.

    
(2) Încheierea privind suspendarea executării documentului executoriu poate fi atacată cu recurs.

   
 

Articolul 80.  Reguli cu privire la cauţiune       

   
(1) În cazul acţiunilor cu caracter patrimonial, cînd debitorul atacă hotărîrea judecătorească în temeiurile prevăzute în capitolul XXXVIII secţiunea a 2-a din Codul de procedură civilă, pentru suspendarea executării hotărîrii atacate cu recurs, el depune o cauţiune la contul executorului judecătoresc unde se află documentul executoriu la executare, sau în cazul în care documentul executoriu nu este depus pentru executare – la biroul executorului judecătoresc în a cărui competenţă teritorială, determinată de Camera teritorială a executorilor judecătoreşti, se află domiciliul sau sediul debitorului. În cazul în care documentul executoriu a fost pus în executare concomitent sau ulterior depunerii cauţiunii, procedura de executare va fi transmisă către executorul judecătoresc la contul căruia a fost depusă cauţiunea. 

    
(2) În baza documentului de plată, executorul judecătoresc este obligat să elibereze debitorului confirmarea depunerii cauţiunii, înştiinţînd despre aceasta creditorul.

     
(3) În cazul în care hotărîrea judecătorească se află în proces de executare, executorul judecătoresc va dispune, după verificarea depunerii cauţiunii, amînarea executării pentru 15 zile, termen în care partea interesată urmează să prezinte încheierea judecătorească de suspendare a executării. În asemenea caz, executorul judecătoresc poate dispune eliberarea totală sau parţială a bunurilor debitorului de sub sechestru. 

(4) În cazul în care încheierea de suspendare a executării nu este prezentată în termenul stabilit, executorul judecătoresc, la cererea scrisă a creditorului, poate elibera acestuia suma depusă.

(5) Persoana care depune cauţiunea are obligaţia să achite taxele pentru primirea cauţiunii.

(6) Cauţiunea depusă de reclamant în condiţiile art. 182 al Codului de procedură civilă va fi depusă la contul executorului judecătoresc în a cărui competenţă teritorială, determinată de Camera teritorială a executorilor judecătoreşti, se află domiciliul sau sediul reclamantului.

Articolul 81. Cuantumul cauţiunii
    
Cauţiunea se depune în cuantumul de  120% din suma bănească ce urmează a fi încasată de la debitor sau valoarea bunurilor pe care acesta este obligat să le transmită în temeiul hotărîrii judecătoreşti, cu includerea cheltuielilor de judecată.

    
Articolul 82. Efectul cauţiunii

(1) În cazul în care recursul a fost admis cu adoptarea unei noi hotărîri prin care acţiunea creditorului este respinsă, cauţiunea depusă se restituie debitorului. Cheltuielile de executare efectuate pînă la data depunerii cauţiunii se scad din cauţiune.

(2) În cazul în care recursul a fost admis cu casarea hotărîrii şi remiterea pricinii la rejudecare, cauţiunea  rămîne la contul pe care a fost depusă pînă la adoptarea unei noi hotărîri irevocabile.

(3) Dacă instanţa de recurs menţine hotărîrea atacată, suma respectivă se foloseşte în contul executării hotărîrii, în modul prevăzut de lege.

    
 Articolul 83. Încetarea procedurii de executare

    
Procedura de executare încetează în cazurile în care:

   
 a) obligaţia a fost stinsă;

    
b) între creditor şi debitor a fost încheiată o tranzacţie;

    
c) după încetarea din viaţă, declararea dispariţiei fără urmă sau a decesului creditorului ori debitorului, creanţa sau obligaţia adjudecată nu admite succesiunea de  către succesorul de drepturi al acestor persoane;

    
d) bunurile persoanei juridice lichidate nu sînt suficiente pentru satisfacerea deplină a creanţelor creditorului;

    
e) hotărîrea, decizia sau încheierea în baza căreia a fost eliberat documentul executoriu a fost anulată printr-o hotărîre judecătorească irevocabilă;

    
f) debitorul a prezentat spre executare o hotărîre de încasare de la creditor în folosul său a unei sume egale cu suma debitoare sau mai mare decît aceasta;

g) creditorul a renunţat la executare.

    
Articolul 84. Modul de suspendare sau încetare a   

                                 procedurii de executare

    
(1) Suspendarea sau încetarea procedurii de executare se decide de către executorul judecătoresc, cu înştiinţarea creditorului şi debitorului, însă neprezentarea acestor persoane nu împiedică luarea deciziei.

    
(2) Pe durata suspendării procedurii de executare, orice  acte de executare sînt interzise, cu execepţia aplicării măsurilor asiguratorii.

   
(3)  Încheierea privind suspendarea sau încetarea procedurii de executare poate fi contestată în instanţa de judecată.

   
(4) Pe durata suspendării procedurii de executare, dispuse la cererea debitorului, din alte motive decît exercitarea căilor ordinare de atac, se vor calcula penalităţile de întîrziere.

    
Articolul 85. Consecinţele încetării procedurii de 

                                 executare

(1) După intrarea în vigoare a încheierii privind încetarea procedurii de executare, executorul judecătoresc dispune anularea măsurilor de asigurare a executării. Documentul executoriu, în care au fost făcute menţiunile de rigoare, se restituie instanţei de judecată şi altor organe emitente. În cazul încetării executării pe motivele prevăzute la lit. b) art. 83 al prezentului cod, documentul executoriu se restituie  creditorului, cu menţiunea tranzacţiei încheiate.   

(2) Procedura de executare încetată nu poate fi reluată. 

Articolul 86. Restituirea documentului executoriu

    
 Documentul executoriu care nu a fost executat ori a fost executat parţial se restituie creditorului după achitarea cheltuielilor de executare:

    
a) la cererea creditorului;

    
b) dacă debitorul nu are bunuri ori venituri sau bunurile lui nu sînt suficiente pentru satisfacerea creanţelor;

    
c) dacă creditorul  refuză să preia bunurile nevîndute în procesul executării hotărîrii, iar debitorul nu dispune de alte bunuri;

    
d) dacă la adresa indicată de creditor sau în documentul executoriu, debitorul nu locuieşte ori nu lucrează sau nu se află bunurile lui, cu excepţia cazurilor de dare în căutare a debitorului;

e) dacă creditorul, prin acţiunile (inacţiunea) sale, împiedică executarea  documentului executoriu sau nu avansează cheltuielile necesare pentru efectuarea actelor de executare în termenul stabilit de prezentul cod;

   
f) creditorul refuză să primească obiectele ridicate de la debitor, care, conform hotărîrii, urmează să-i fie predate.

     
(2) În cazurile menţionate la lit. b)-f) alin.(1) al prezentului articol, executorul judecătoresc întocmeşte un proces-verbal.

    
(3) Restituirea documentului executoriu către creditor nu împiedică prezentarea lui repetată spre executare, în condiţiile prezentului cod. În acest caz, noul termen pentru prezentarea documentului executoriu spre executare se calculează conform alin.(3) art.17 din prezentul cod.

(4) Documentul executoriu se restituie în baza încheierii motivate a executorului judecătoresc. Încheierea poate fi contestată în instanţa de judecată. 

(5) În cazul indicat la lit. a), b) şi d) alin. (1) al prezentului articol măsurile asiguratorii se vor menţine pe toată durata termenului de prescripţie a executării sau pînă la stingerea obligaţiei stabilite prin documentul executoriu. 

(6) Încheierea privind restituirea documentului executoriu serveşte temei pentru transmiterea procedurii de executare în arhivă.

   
 Articolul 87. Reconstituirea procedurii de executare

                         pierdute 

    
Procedura de executare pierdută poate fi reconstituită de către instanţa de judecată în conformitate cu capitolul XXXIV din Codul de procedură civilă.

T i t l u l  III

OBIECTUL EXECUTĂRII SILITE

Capitolul VIII

OBIECTUL EXECUTĂRII SILITE

Secţiunea 1. Urmărirea patrimoniului

    
Articolul 88. Dispoziţii generale cu privire la urmărirea bunurilor
(1) Urmărirea bunurilor debitorului constă în sechestrarea, ridicarea şi vînzarea lor.

(2) Poate fi urmărit orice bun corporal ori universalitatea de bunuri ale debitorului, care se află în circuitul civil, indiferent de faptul la cine se află el în posesie, precum şi orice drept patrimonial sau creanţă bănească, cu excepţia celor ce nu sînt pasibile de urmărire silită.

(3)  Bunurile supuse unui regim special de circulaţie pot fi urmărite numai cu respectarea condiţiilor prevăzute de lege.

(4) La cererea executorului judecătoresc, deţinătorii registrelor şi informaţiilor relevante pentru procedura de executare, instituţiile financiare, organele fiscale, cadastrale şi alte persoane fizice sau juridice sînt obligate să-i comunice, în cel mult 10 zile, informaţiile necesare pentru efectuarea executării silite. 

   
 Articolul 89. Bunurile debitorului care nu pot fi urmărite

    
Nu pot fi urmărite:

    
1) bunurile strict necesare uzului personal sau casnic al debitorului şi  membrilor familiei sale:

    
a) îmbrăcămintea – pentru fiecare persoană: un palton de iarnă şi unul de toamnă, un costum de iarnă şi unul de vară (pentru bărbaţi), două rochii sau două costume de vară şi două de iarnă (pentru femei), o pălărie şi o căciulă de iarnă, două broboade de vară şi două de iarnă (pentru femei), altă îmbrăcăminte întrebuinţată timp îndelungat şi care nu are valoare;

    
b) încălţămintea, lenjeria de corp şi de pat, obiectele de uz casnic, cu excepţia obiectelor confecţionate din materiale preţioase, precum şi a obiectelor care au valoare artistică;

   
 c) toate bunurile copiilor; 

    
d) mobila – cîte un pat şi un scaun pentru fiecare persoană, o masă, un dulap pentru familie;

    
e) icoanele şi portretele de familie, verighetele;

    
f) ordinele, medaliile, alte semne distinctive cu care a fost decorat debitorul sau membrii familiei lui; 

    
g) obiectele (inclusiv manualele şi cărţile) necesare debitorului pentru a-şi continua exercitarea profesiei; 

    
h) mijloacele de transport speciale pentru invalizi şi obiectele necesare invalizilor şi bolnavilor şi destinate îngrijirii lor; 

    
i) produsele alimentare în cantităţi necesare pentru hrana debitorului şi a membrilor familiei lui pe 3 luni;

    
j) combustibilul  necesar pentru prepararea bucatelor şi încălzirea locuinţei familiei în  sezonul de încălzire;

    
2) seminţele de culturi agricole necesare pentru însămînţare şi sădire;

    
3) nutreţul pentru vitele care nu au fost urmărite, necesar pînă la strînsul nutreţurilor noi sau pînă la scoaterea vitelor la păşunat, după caz;

    
4) produsele agricole perisabile, conform listei aprobate de Guvern;

5) bunurile din domeniul public al statului sau unităţilor administrativ-teritoriale;

      
6) alte bunuri care, conform legii, nu pot fi urmărite.

    
Articolul 90. Consecutivitatea urmăririi bunurilor 

(1) Consecutivitate urmăririi bunurilor debitorului poate fi stabilită de comun acord de către părţile procedurii de executare, ţinîndu-se cont de interesele prioritare ale creditorului.

(2)  În cazul în care debitorul nu indică în ce consecutivitate solicită să fie urmărite  bunurile sale, aceasta va  fi determinată de creditor, în comun cu executorul judecătoresc, ţinîndu-se cont de următoarea consecutivitate:

a) în primul rînd, vor fi urmărite bunurile  personale ale debitorului; 

b) în al doilea rînd, vor fi urmărite bunurile debitorului aflate în proprietate comună pe cote-părţi sau în devălmăşie; 

c) în al treilea rînd, vor fi urmărite bunurile gajate, ipotecate sau sechestrate de alte organe;

d) în ultimul rînd, va fi urmărit bunul imobil în care domiciliază sau îşi are sediul debitorul.


    
Articolul 91. Urmărirea mijloacelor băneşti în numerar

    
(1) Urmărirea mijloacelor băneşti în numerar, inclusiv în valută străină, se efectuează prin sechestrarea şi ridicarea lor.

    
(2) Pentru ridicarea mijloacelor băneşti de la debitor, executorul judecătoresc controlează locurile şi localurile în care debitorul păstrează numerarul, precum şi reţeaua lui comercială.

    
(3) La ridicarea mijloacelor băneşti în numerar de la persoana juridică participă casierul (gestionarul) sau un angajat care îl înlocuieşte, care este obligat să prezinte documentele necesare şi să asigure acces liber la seiful casei debitorului, în încăperea izolată a casei, precum şi în reţeaua lui comercială.

    
(4) Deschiderea locurilor şi localurilor în care se păstrează numerarul fără consimţămîntul reprezentantului debitorului sau în lipsa acestuia se efectuează în prezenţa a doi martori asistenţi. Pînă la sosirea acestora, executorul judecătoresc sigilează locurile şi localurile.

   
(5) Faptul ridicării numerarului şi deschiderii locurilor şi localurilor fără consimţămîntul reprezentantului debitorului se consemnează într-un proces-verbal care se semnează de cei prezenţi. Procesul-verbal se întocmeşte în două exemplare. Exemplarul al doilea se remite debitorului sau reprezentantului acestuia contra semnătură pe primul exemplar sau se expediază recomandat debitorului în aceeaşi zi sau în următoarea zi lucrătoare.

    
(6) Mijloacele băneşti ridicate se depun pe contul executorului judecătoresc în decurs de 24 de ore. 

    
(7) Valuta străină se depune pe contul valutar al executorului judecătoresc, iar în cazul în care valoarea creanţei este stabilită în monedă naţională – se vinde băncii comerciale în care îşi are deschis contul executorul judecătoresc la cursul valutar stabilit de aceasta, cu înregistrarea echivalentului în monedă naţională în contul curent special al executorului judecătoresc.

 Articolul 92. Urmărirea mijloacelor băneşti de pe conturi

(1) Executorul judecătoresc este în drept să urmărească mijloacele băneşti aflate sau parvenite ulterior în instituţiile financiare pe contul debitorului sau să aplice sechestru pe mijloacele băneşti care vor fi transferate în viitor.

(2) Ordinul incaso emis de executorul judecătoresc se execută de instituţia financiară în ziua primirii acestuia.

(3) În toate cazurile în care mijloacele băneşti de la contul debitorului sînt urmărite sau sechestrate de către executorul judecătoresc şi alte organe abilitate prin lege, iar mijloacele băneşti disponibile în cont nu sînt suficiente, instituţia financiară va executa documentul emis de executorul judecătoresc şi va informa executorul judecătoresc despre existenţa altor sechestre şi organul care le-a aplicat. Executorul judecătoresc, în acest caz, va propune, în termen de cel mult 3 zile, organelor respective să se alăture la urmărire în termenul indicat la alin. (1) art. 101 al prezentului cod. 

(4) Suspendarea operaţiunilor din contul debitorului  şi aplicarea sechestrului pe acesta de către alte organe nu împiedică executarea ordinului incaso emis de executorul judecătoresc. 

Articolul 93. Urmărirea valorilor mobiliare

    
(1) Urmărirea valorilor mobiliare se face prin ridicarea lor de la debitor sau prin aplicarea sechestrului.

    
(2) În cazul ridicării sau sechestrării valorilor mobiliare, executorul judecătoresc remite o copie a procesului-verbal registratorului independent sau persoanei care ţine evidenţa lor. Persoanele menţionate neîntîrziat vor consemna în registrul respectiv sechestrarea valorilor mobiliare.

    
(3) După aplicarea sechestrului exercitarea oricăror drepturi ce rezultă din deţinerea valorilor  mobiliare nu se admite fără acordul executorului judecătoresc.

(4) Valorile mobiliare se transmit organelor competente spre vînzare în modul stabilit.

(5) Dacă valorile mobiliare nu sînt vîndute pe o perioadă mai mare de 3 luni de la plasarea lor spre vînzare, executorul judecătoresc va dispune reevaluarea lor, prin aplicarea altei metode de evaluare, care va permite reducerea preţului.  În cazul în care, în termen de 3 luni după reevaluare, acestea nu sînt vîndute, executorul judecătoresc va înainta instanţei de judecată un demers privind explicarea modului de executare a hotărîrii sau, după caz, transmiterea acestora creditorului în contul achitării datoriei. 

         
Articolul 94. Urmărirea bunurilor imobile şi a celor mobile

    
(1) Urmărirea unui bun imobil  prin natura sa include toate bunurile accesorii şi toate obiectele  ce servesc la exploatarea acestuia sau sînt legate solid de pămînt, precum şi tot ceea ce, în mod natural sau artificial, este încorporat în acesta.

(2) Despre sechestrarea bunului imobil executorul judecătoresc informează organul cadastral teritorial, iar dacă bunul este ipotecat – şi creditorul ipotecar.

(3) Bunurile mobile, nesupuse înregistrării de stat, aflate în posesia debitorului se prezumă a fi proprietatea sa, pînă la proba contrară.

    
Articolul 95. Urmărirea bunurilor din proprietate comună

        
(1) Urmărirea cotei-părţi din bunurile proprietate comună pe cote-părţi şi în devălmăşie, inclusiv a celor indivizibile,  se efectuează conform regulilor stabilite la art.353 din Codul civil.

    
(2) În cazul bunurilor comune determinate generic, poate fi urmărită cota-parte de bunuri egală cu cota-parte a debitorului.

    
(3) La data întocmirii procesului-verbal de sechestrare sau a primirii lui, debitorul este obligat să informeze executorul judecătoresc care bunuri constituie proprietate comună pe cote-părţi sau în devălmăşie. În caz contrar, debitorul este lipsit de dreptul de a contesta procesul-verbal, invocînd această circumstanţă, iar prejudiciile  rezultate din urmărirea bunului îi sînt opozabile.

    
Articolul 96. Urmărirea fructelor şi administrarea forţată a bunurilor

(1) Pot fi urmărite fructele şi orice venituri ale unui bun  al proprietarului sau uzufructuarului debitor.

(2) La cererea creditorului urmăritor, executorul judecătoresc este în drept să dispună instituirea administrării silite asupra bunurilor debitorului. În acest caz, veniturile obţinute în urma administrării bunului vor fi virate la contul executorului judecătoresc şi utilizate pentru stingerea datoriei stabilite prin documentul executoriu. Cheltuielile de administrare silită  a bunului se vor achita prioritar din veniturile rezultate din administrare. În cazul în care pe durata a 3 luni consecutive   cheltuielile de administrare depăşesc veniturile, administrarea va înceta.    

    

Articolul 97. Urmărirea cotelor-părţi din capitalul social

   
Executorul judecătoresc poate urmări cota-parte  a debitorului  din capitalul social al:

   
a) societăţii în nume colectiv; 

    
b) societăţii cu răspundere limitată;

    
c) cooperativei (valoarea participaţiunii sau bunurile corespunzătoare participaţiunii sale din patrimoniu).

    
Articolul 98. Urmărirea bunurilor debitorului care   

                                 se află  la alte persoane

 
(1) Bunurile debitorului care se află la alte persoane în baza unor contracte de împrumut, de arendă, de închiriere, de păstrare etc. se includ în lista bunurilor sechestrate în baza documentelor de care dispune debitorul referitor la aceste bunuri. După semnarea actului de sechestru,  persoanei, la care se află bunurile, i se remite o somaţie despre sechestrarea bunurilor debitorului, despre obligaţia ei de a asigura integritatea lor şi despre interdicţia de a le transmite debitorului sau unor terţe persoane fără acordul executorului judecătoresc. Bunurile se examinează, după necesitate, la locul aflării lor.

(2) Dacă, ulterior, se descoperă că bunurile debitorului se află la o altă persoană şi dacă ele nu au fost sechestrate anterior, acesteia i se remite o somaţie despre sechestrarea bunurilor debitorului, despre obligaţia ce îi revine de a asigura integritatea lor şi despre interdicţia de a le transmite debitorului sau unor terţe persoane fără acordul executorului judecătoresc.

    
Articolul 99. Urmărirea creanţelor debitorului

    
(1) Creanţele debitorului se urmăresc dacă legea nu prevede altfel.

(2) Pentru a urmări creanţele pecuniare, executorul judecătoresc remite persoanei care este obligată să plătească debitorului creanţa o somaţie despre obligaţia de a nu plăti debitorului urmăritor suma datorată. Concomitent, debitorului i se expediază o somaţie de a nu da dispoziţii cu privire la creanţa în cauză. Creanţa pecuniară se consideră sechestrată de la data înmînării somaţiei. 

(3) În termen de 15 zile de la primirea somaţiei, persoana terţă va consemna suma datorată la contul executorului judecătoresc. 

(4) Dacă terţul nu îşi îndeplineşte obligaţia  prevăzută la alin. (3) al prezentului articol, părţile procedurii de executare pot înainta în procedura în ordonanţă în instanţa de judecată o cerere privind încasarea din contul terţului a sumei datorate debitorului. 

    

Articolul 100. Urmărirea bunurilor gajate

(1) Bunurile gajate pot fi urmărite de către executorul judecătoresc în cazul în care debitorul nu dispune de alte bunuri sau bunurile lui nu sînt suficiente pentru a acoperi întreaga sumă urmărită. În asemenea cazuri, executorul judecătoresc va înştiinţa creditorul gajist, care va prezenta calculul datoriei la contractul al cărei asigurare este garantată prin gaj. Aceste creanţe, în lipsa documentului executoriu, nu sînt puse în executare, dar  vor participa, în condiţiile legii, la distribuirea sumelor realizate prin urmărirea  sau administrarea bunului gajat.

       
(2)  După satisfacerea deplină a creanţelor creditorilor gajişti, bunurile rămase sau suma realizată care depăşeşte creanţele creditorilor gajişti se distribuie altor creditori în ordinea categoriilor stabilite în art.145 din prezentul cod.

    
Articolul 101. Urmărirea bunurilor sechestrate de alte organe

(1) Bunurile, în sensul definit de art. 288 al Codului civil, sechestrate de alte organe pentru asigurarea încasării unei datorii pot fi urmărite de către executorul judecătoresc în baza documentului executoriu, dacă debitorul nu dispune de alte bunuri decît cele sechestrate sau ele nu sînt suficiente pentru achitarea datoriei. În acest caz, executorul judecătoresc va înştiinţa organul care a instituit sechestrul despre posibilitatea lor de a interveni în decurs de 10 zile de la înştiinţare în procedura de executare, alăturîndu-se la urmărire.

(2) La solicitarea executorului judecătoresc  organul care a instituit sechestrul este obligat să informeze executorul judecătoresc, în termenul stabilit de alin. (4) art. 88 al prezentului cod, despre mărimea sumei urmărite. Suma obţinută din valorificarea acestui bun  va fi distribuită şi eliberată creditorilor  în condiţiile prezentului cod.

Articolul 102.  Urmărirea bunurilor sechestrate de organele de urmărire penală

(1) Bunurile sechestrate de către organele de urmărire penală în procesul urmăririi penale pot fi sechestrate repetat şi urmărite pentru satisfacerea altor creanţe numai în cazul cînd cauza penală a fost clasată, lipseşte prejudiciul material, sau valoarea acestor bunuri depăşeşte mărimea prejudiciului material, asigurat prin sechestrul organului de urmărire penală. La solicitarea executorului judecătoresc, organul de urmărire penală este obligat să informeze executorul judecătoresc, în termenul stabilit de alin. (4) art. 88 al prezentului cod, despre mărimea sumei prejudiciului asigurat şi persoana în interesele căreia a fost instituit sechestrul.

(2) Despre iniţierea procedurii de valorificare a bunului sechestrat, executorul judecătoresc va înştiinţa organul care a instituit sechestrul şi partea interesată în folosul cărei a fost instituit  sechestru. Suma obţinută va fi distribuită în condiţiile prezentului cod, ţinîndu-se cont şi de suma pretinsă de partea interesată în favoarea cărei a fost instituit sechestru de către organul de urmărire penală. Mijloacele băneşti vor fi consemnate pe contul executorului judecătoresc şi eliberate după emiterea unei hotărîri judecătoreşti irevocabile în acest sens. 

    
Articolul 103. Urmărirea bunurilor debitorului decedat

    
(1) În cazul decesului debitorului,  urmărirea bunurilor lui va continua la ultimul domiciliu al defunctului, după admiterea succesiunii de drepturi.

    
(2) În cazul în care au vocaţie succesorală minorii, executarea începută se va suspenda pînă la desemnarea reprezentantului legal.

    
(3) Dacă executarea nu a început pînă la decesul debitorului, documentele executorii nu se vor executa decît după expirarea a 10 zile de la data expedierii copiei de pe documentul executoriu la locul deschiderii succesiunii pe numele celui care a lăsat moştenirea, fără a se arăta numele şi calitatea fiecărui moştenitor.

   
Articolul 104. Urmărirea bunurilor persoanelor juridice în caz de
                                   reorganizare ori de lichidare sau de declarare a 

                                   insolvabilităţii

    
(1) În cazul reorganizării debitorului persoană juridică, se urmăresc mijloacele băneşti şi bunurile succesorilor de drepturi potrivit art.70 din Codul civil.

    
(2) În cazul lichidării debitorului persoană juridică sau declarării insolvabilităţii lui, documentul executoriu  şi încheierea de încasare a cheltuielilor de executare se transmit comisiei de lichidare (lichidatorului), fapt despre care se informează creditorul.


(3) Administratorul (lichidatorul) este obligat să informeze executorul judecătoresc despre derularea valorificării masei debitoare şi executării documentelor exeecutorii care i-au fost transmise de către executorul judecătoresc. Se admite vînzarea de către administrator (lichidator) a bunurilor sechestrate de executorul judecătoresc, cu condiţia virării la contul curent special al executorului judecătoresc a sumelor ce revin creditorilor, conform documentelor executorii ce i-au fost transmise.

(4) Cheltuielile de executare vor fi achitate de administrator/lichidator prioritar altor clase de creanţe.

(5) În cazul anulării  hotărîrii privind  lichidarea sau declararea insolvabilităţii, administratorul va restitui executorului judecătoresc documentele executorii,  în termen de 10   zile, informînd despre acest fapt creditorii.

Secţiunea a 2-a.  Urmărirea salariului şi a altor venituri

    
Articolul 105. Urmărirea salariului şi a altor venituri 

                                   ale debitorului

    
(1) Salariul şi alte venituri băneşti  ale debitorului pot fi urmărite în baza documentelor executorii în cazurile cînd:

    
a) se execută hotărîrile privind încasările periodice (pensia de întreţinere, repararea prejudiciilor cauzate prin schilodire sau prin o altă vătămare a sănătăţii, precum şi în legătură cu pierderea întreţinătorului etc.);

   
b) suma urmărită nu depăşeşte 150  unităţi convenţionale în cazul în care debitorul lucrează;

c) debitorul nu are bunuri sau bunurile lui nu sînt suficiente pentru a acoperi întreaga sumă urmărită;

f) în alte cazuri, la cererea creditorului.

    
(2) Persoanele fizice şi juridice sînt obligate, la cererea executorului judecătoresc, să prezinte, în termenul stabilit, informaţia despre cîştigul lunar şi despre alte venituri ale debitorului.

    
Articolul 106. Cuantumul reţinerilor din salariul şi 

                           din alte venituri ale debitorului

    
(1) Cuantumul reţinerilor din salariu şi din alte venituri se calculează din suma pe care debitorul urmează să o primească.

    
(2) Din salariul şi din alte venituri ale debitorului pot fi reţinute, în baza unui document executoriu,  nu mai mult de 20%, iar în baza cîtorva documente   executorii – nu mai mult de 50% din cuantumul lor pînă la achitarea deplină a sumei urmărite. 

(3) În caz de urmărire a pensiei de întreţinere, a sumelor pentru repararea prejudiciului cauzat  prin schilodire sau prin o altă vătămare a sănătăţii, precum şi în legătură cu pierderea întreţinătorului şi pentru repararea daunei cauzate prin  tîlhărie sau prin sustragere de bunuri, reţinerea constituie nu mai mult de 70% din salariu şi din alte venituri.

    
(4) Dispoziţiile prezentului articol se aplică şi în privinţa burselor, pensiilor de orice fel, precum şi a sumelor cuvenite în baza dreptului de autor, dreptului de inventator sau de inovator.

    
Articolul 107. Ordinea de urmărire a salariului şi a altor venituri

    
În cazul mai multor  urmăriri ale aceluiaşi salariu şi aceluiaşi tip de alte venituri, acestea se satisfac în următoarea ordine:

    
a) obligaţiile de întreţinere;

    
b) repararea prejudiciului cauzat prin schilodire sau prin o altă vătămare a sănătăţii, precum şi în legătură cu pierderea întreţinătorului; 

    
c) datoriile la impozite, taxe şi amenzi;

d) alte categorii de datorii. 

    
Articolul 108. Urmărirea indemnizaţiilor de asigurare socială
    
Indemnizaţiile de asigurare socială, plătite în caz de incapacitate temporară de muncă, pot fi urmărite în baza documentelor executorii privind încasarea pensiei de întreţinere şi privind repararea prejudiciului cauzat prin schilodire sau prin o altă vătămare a sănătăţii, precum şi în legătură cu  pierderea întreţinătorului.

    
Articolul 109. Urmărirea veniturilor debitorului care

                                   execută pedeapsa închisorii

    
Urmărirea veniturilor debitorului care execută pedeapsa închisorii se face în condiţiile legii fără a se ţine seama de reţinerile pentru întreţinerea lui în penitenciar.

    
Articolul 110. Veniturile care nu pot fi urmărite

    
Nu pot fi urmărite următoarele venituri ale debitorului:

    
a) sumele plătite în legătură cu deplasarea în interes de serviciu, cu transferul, cu angajarea sau cu trimiterea la muncă în altă localitate, plata suplimentară pentru lucrul legat de deplasări frecvente;

    
b) indemnizaţiile plătite mamelor cu mulţi copii sau mamelor singure;

    
c) pensiile de întreţinere;

    
d) indemnizaţiile la naşterea copilului şi pentru îngrijirea copilului pînă la împlinirea vîrstei de 3 ani;

   
 e) indemnizaţiile de deces şi ajutor de deces;

    
 f) sporuri pentru muncă în condiţii grele sau vătămătoare;

    
 g) indemnizaţiile de eliberare din serviciu;

    
 h) indemnizaţiile persoanelor care au avut de suferit de pe urma avariei de la C.A.E. Cernobîl;


 i) pensia de urmaş stabilită părintelui sau tutorelui (curatorului), pentru copii;
    
 j) compensaţiile nominative.

    
Articolul 111. Procedura de urmărire a salariului şi

                                  a altor venituri ale debitorului

    
(1) Executorul judecătoresc expediază documentul executoriu organizaţiei în care lucrează debitorul sau de unde el primeşte recompensă, pensie, bursă, sau un alt venit, cerînd să se facă reţinerile cuvenite în baza documentului executoriu şi să se trimită sumele reţinute creditorului.

    
(2) Creditorul va fi informat despre expedierea documentului executoriu spre executare.

(3) Indicaţiile executorului judecătoresc privind cuantumul reţinerilor din salariu sau din alte venituri sînt obligatorii.

Articolul 112. Obligaţia administraţiei şi a debitorului de a comunica 
                         executorului judecătoresc şi creditorului despre schimbarea 
                         locului de muncă al debitorului

    
(1) Administraţia organizaţiei care a efectuat reţinerea în baza documentului executoriu este obligată să comunice, în termen de 5  zile, executorului judecătoresc şi creditorului despre concedierea debitorului, precum şi despre noul lui loc de muncă sau domiciliu dacă acesta este cunoscut.

    
(2) Debitorul este obligat să comunice, în acelaşi termen, executorului judecătoresc despre schimbarea locului de muncă sau a domiciliului, precum şi despre schimbările din componenţa bunurilor şi veniturilor.

   

    
Articolul 113. Controlul asupra efectuării reţinerilor 

    
(1) Controlul asupra efectuării corecte şi la timp a reţinerilor din salariu şi din alte venituri ale debitorului revine executorului judecătoresc.


(2) Procedura de control se iniţiază la necesitate din oficiu de către executorul judecătoresc, sau la solicitarea scrisă a părţii procedurii de executare.

    
Articolul 114. Modul de încasare a pensiei de 

                                   întreţinere şi a restanţelor la pensie

    
(1) Modul de încasare a pensiei de întreţinere şi a restanţelor la pensie este reglementat de Codul familiei.

    
(2) Dacă creditorul a retras documentul executoriu şi procedura a fost încheiată, la prezentarea ulterioară a documentului executoriu spre executare pensia de întreţinere se încasează de la data prezentării documentului executoriu, iar cuantumul restanţei se stabileşte de către instanţa de judecată, la cererea creditorului, în modul stabilit de Codul familiei.

    
(3) În cazul în care documentul executoriu este în proces de executare, iar pensia de întreţinere nu a fost reţinută, cuantumul restanţei se stabileşte de către executorul judecătoresc pentru toată perioada anterioară, prin adoptarea unei încheieri motivate.

    
(4) Dacă debitorul nu a lucrat sau nu a beneficiat de prestaţii sociale în perioada în care s-a format restanţa sau nu a prezentat acte ce confirmă salariul şi/sau alte venituri ale sale, cuantumul restanţei la pensia de întreţinere se determină de către executorul judecătoresc, pornindu-se de la salariul mediu pe ţară la momentul determinării restanţei.

Capitolul IX

PROCEDURA DE SECHESTRARE ŞI VÎNZARE A BUNURILOR

Secţiunea 1.  Sechestrarea bunurilor

    
Articolul 115. Reguli generale de sechestrare a bunurilor
    
(1) Sechestrarea bunurilor constă în întocmirea unui proces-verbal în condiţiile art. 118 al prezentului cod. 

    
(2) Sechestrarea bunurilor debitorului persoană juridică se efectuează în prezenţa administratorului, a reprezentantului acestuia sau a unei persoane cu funcţie de răspundere a debitorului, iar în cazul gospodăriei ţărăneşti (de fermier) sau a întreprinderii individuale – în prezenţa debitorului ori a unui alt membru al gospodăriei sau, după caz, a unui membru al familiei fondatorului întreprinderii. Sechestrarea bunurilor debitorului persoană fizică se efectuează în prezenţa acestuia ori a reprezentantului lui sau a unui membru adult al familiei lui.

    
(3) Dacă debitorul sau persoanele indicate la alin. (2) al prezentului articol nu participă la sechestrarea bunurilor, cercetarea încăperilor şi a altor locuri în care se află bunurile, precum şi sechestrarea lor, se efectuează în prezenţa a doi martori  asistenţi.

    
(4) Dacă debitorul, reprezentantul lui sau un membru al familiei lui nu permite pătrunderea în domiciliu şi documentul executoriu nu conţine autorizarea  de pătrundere forţată  executorul judecătoresc  solicită autorizaţia instanţei de judecată.

    
(5) În cazul în care sînt bănuieli că bunurile urmărite pot să dispară ori să fie deteriorate, şi documentul executoriu nu conţine autorizarea pătrunderii forţate, executorul judecătoresc efectuează sechestrarea în prezenţa a doi martori asistenţi, a colaboratorului organului afacerilor interne, urmînd să înştiinţeze instanţa de judecată imediat, dar nu mai tîrziu de 24 de ore de la efectuarea sechestrării, cu prezentarea materialelor respective în care se vor indica motivele efectuării sechestrării. Judecătorul va confirma legalitatea acestei acţiuni procesuale, printr-o menţiune pe procesul-verbal cu privire la sechestrare.

        
(6) Prezenţa creditorului sau a reprezentantului său  la aplicarea sechestrului este obligatorie.

   
(7) Dacă o terţă persoană declară că bunurile supuse sechestrului sînt ale ei, în procesul-verbal cu privire la sechestrare se face menţiunea respectivă, iar terţei persoane i se explică dreptul de a intenta acţiunea de ridicare a sechestrului.

    
(8) Debitorul şi creditorul, precum şi ceilalţi participanţi la procedura de executare pot  face declaraţii şi observaţii, care se consemnează în procesul-verbal. 

    
(9) Despre aplicarea sechestrului asupra bunurilor supuse înregistrării de stat executorul judecătoresc informează neîntîrziat organele care efectuează înregistrarea de stat pentru înscrierea în registrul respectiv a menţiunii cu privire la interdicţia de înstrăinare a bunului sau de aplicare a sechestrului. Contractul de înstrăinare a bunului încheiat după introducerea interdicţiei de înstrăinare a bunului sau întocmirea procesului-verbal de sechestru este nul.

    
Articolul 116. Cercetarea încăperilor şi depozitelor

    
(1) În cadrul aplicării sechestrului pe bunuri, executorul judecătoresc are dreptul să deschidă şi să cerceteze încăperile şi depozitele încuiate dacă debitorul nu le deschide benevol, evitîndu-se deteriorarea nejustificată a  bunurilor.

    
(2) La deschiderea încăperilor şi depozitelor pot fi utilizate mijloace tehnice, fapt care va fi consemnat în procesul-verbal. După necesitate, încăperea şi depozitul pot fi sigilate şi/sau puse sub pază.

    
(3) Executorul judecătoresc este obligat să nu dea publicităţii circumstanţele privitor la viaţa intimă a persoanei, constatate la aplicarea sechestrului.

    
(4) Dacă în timpul cercetării încăperilor şi depozitelor debitorului se descoperă obiecte şi documente a căror circulaţie este interzisă de lege, executorul judecătoresc informează neîntîrziat despre aceasta organul de resort. 

   
(5) Prevederile prezentului articol se aplică şi în cazul urmăririi bunurilor debitorului care se află la terţe persoane.

    
Articolul 117. Evaluarea bunurilor

    
(1) Evaluarea bunurilor supuse sechestrului se efectuează de către executorul judecătoresc la preţurile medii de piaţă din localitatea respectivă.

(2) Dacă evaluarea bunurilor este dificilă ori debitorul sau creditorul nu sînt de acord  valoarea bunului determinată de executorul judecătoresc, executorul judecătoresc va antrena pentru evaluare un specialist în domeniu.

(3) În cazul în care debitorul sau un terţ împiedică accesul specialistului la bunul supus evaluării, acesta este lipsit de dreptul de a contesta valoarea stabilită a bunului, iar prejudiciile rezultate din eventuala diminuare a valorii pot fi pretinse de la el.


(4) În cazul în care niciuna din părţile procedurii de executare nu contestă în termen preţul stabilit de executorul judecătoresc,  evaluarea se prezumă a fi corectă şi definitivă.

(5) Cheltuielile de evaluare a bunurilor efectuată de către specialist le suportă persoana care a contestat valoarea bunurilor determinată de către executorul judecătoresc. 

    
Articolul 118. Procesul-verbal de sechestrare 

                           şi/sau de ridicare a bunurilor

    
(1) Despre sechestrarea şi/sau ridicarea bunurilor se întocmeşte un proces-verbal în 3 exemplare după forma prevăzută în art. 75 din prezentul cod.

    
(2) În procesul-verbal se enumeră toate obiectele şi documentele sechestrate, indicîndu-se numărul, măsura, greutatea lor, genul, elementele de individualizare, gradul de uzură şi, pe cît e posibil, valoarea lor. În cazul valorilor mobiliare, se indică numărul, emitentul, preţul nominal şi alte date cunoscute la momentul sechestrării lor.

    
(3) Procesul-verbal de sechestrare şi/sau de ridicare a bunurilor se aduce la cunoştinţa tuturor persoanelor care participă la efectuarea acestor acte procesuale, fapt confirmat prin semnătura fiecăreia din ele. În cazul în care o persoană refuză să semneze procesul-verbal, se face menţiunea respectivă.

    
(4) Dacă, în timpul aplicării sechestrului, debitorul sau alte persoane au comis încălcări ale ordinii publice ori au făcut încercări de a distruge sau a ascunde bunurile, executorul judecătoresc va consemna în procesul-verbal aceste acţiuni, indicînd, totodată, şi măsurile întreprinse de el.

    
(5) Procesul-verbal de sechestrare şi/sau de ridicare a bunurilor poate fi contestat în instanţa de judecată în termen de 7 zile de la data întocmirii sau comunicării acestuia, după caz.

    


Articolul 119. Înmînarea copiei de pe procesul-verbal

    
(1) Copia de pe procesul-verbal de sechestrare şi/sau de ridicare a bunurilor se înmînează, contra semnătură, debitorului sau reprezentantului lui, sau unui membru adult al familiei, după caz, iar dacă aceştia sînt absenţi – reprezentantului organizaţiei de exploatare a locuinţelor sau, după caz, reprezentantului autorităţii administraţiei publice locale de nivelul întîi, cărora li se explică dreptul şi modul de contestare a acestor acte procesuale sau în conformitate cu prevederile stabilite  pentru comunicarea  actelor executorului judecătoresc.

    
(2) În cazul sechestrării şi/sau ridicării bunurilor debitorului persoană juridică, copia de pe procesul-verbal se înmînează în conformitate cu prevederile stabilite în prezentul cod pentru comunicarea actelor executorului judecătoresc persoanelor indicate la alin.(2) art.115 din prezentul cod.

Secţiunea a 2-a. Păstrarea bunurilor sechestrate

    
Articolul 120. Păstrarea bunurilor sechestrate

    
(1) Cu consimţămîntul creditorului, bunurile sechestrate se transmit în păstrare, contra semnătură, debitorului sau membrilor adulţi ai familiei acestuia.

    
(2) În cazul în care creditorul nu este de acord cu transmiterea bunurilor sechestrate debitorului sau creditorul refuză să preia în păstrare bunurile, cu acordul părţilor se numeşte un administrator sau bunurile se transmit în păstrare în baza contractului de depozit.

    
(3) În cazul în care părţile nu ajung la un acord, administratorul se  desemnează de către executorul judecătoresc.

   
 (4) Nu pot fi desemnaţi în calitate de administrator rudele sau afinii executorului judecătoresc sau ai părţilor procedurii de executare pînă la gradul III inclusiv. 

    
Articolul 121. Păstrarea obiectelor de valoare 

                                   ridicate de la debitor

    
Bijuteriile şi alte obiecte de aur, argint, platină şi de metale din grupa platinei, din pietre preţioase şi perle, precum şi fragmentele din aceste obiecte, ridicate de la debitor, se depun imediat de către executorul judecătoresc  la păstrare în instituţiile financiare ale Republicii Moldova.

    
Articolul 122. Folosirea bunurilor transmise în păstrare

    
(1) Persoana căreia i-au fost transmise în păstrare bunurile sechestrate nu are dreptul să le folosească sau să le înstrăineze, cu excepţia cazului cînd acestea i-au fost transmise spre administrare silită.

    
(2) Persoana căreia i-au fost transmise bunuri în păstrare este obligată să informeze executorul judecătoresc despre fructele bunurilor transmise în păstrare.

    
(3) Persoana căreia i-au fost transmise bunuri în păstrare poartă, în conformitate cu legislaţia, răspundere pentru prejudiciul cauzat intenţionat sau din culpă.

    
(4) Însuşirea, înstrăinarea, substituirea sau tăinuirea bunurilor sechestrate transmise în păstrare ori utilizarea lor în alte scopuri, atrage răspunderea prevăzută de lege.

    
Articolul 123. Vînzarea bunului aflat în păstrare în 

                                   cazul degradării lui

    
(1) Dacă bunul sechestrat aflat în păstrare este expus degradării sau a suferit schimbări care implică pericolul deprecierii lui, iar timp pentru înlăturarea, prevenirea degradării sau deprecierii bunului nu mai este, persoana căreia i s-a dat bunul în păstrare va informa la timp despre aceasta executorul judecătoresc, care este obligat să organizeze vînzarea bunului în condiţiile prezentului cod. În acest caz, contestarea procesului-verbal de sechestru nu va suspenda vînzarea bunurilor, iar prevederile alin. (2) art. 129 al prezentului cod nu se vor aplica. 

    
(2) Executorul judecătoresc este în drept să vîndă bunul sechestrat, de asemenea, în cazul dacă păstrarea bunului implică cheltuieli disproporţionate. 

    
Articolul 124. Remunerarea administratorului

    
(1) Dacă administrator este desemnată o altă persoană decît debitorul, el va avea dreptul la remuneraţie şi la recuperarea cheltuielilor legate de păstrarea bunurilor.

    
(2) Executorul judecătoresc determină cuantumul remuneraţiei în conformitate cu tarifele stabilite, iar în lipsa tarifelor – o  remuneraţie obişnuită.

    
(3) Cheltuielile legate de păstrarea bunurilor sechestrate se includ în spezele procedurii de executare şi sînt suportate de către debitor.

Secţiunea a 3-a. Vînzarea bunurilor sechestrate

    
Articolul 125. Modul de vînzare a bunurilor  sechestrate

(1) Bunurile sechestrate se vînd, de regulă,  la licitaţie   sau prin organizaţii comerciale specializate în baza contractului de comision.

(2) Bijuteriile şi alte obiecte de aur, argint, platină şi de metale din grupa platinei, din pietre preţioase şi perle, precum şi fragmentele din aceste obiecte, ridicate de la debitor, se vînd prin intermediul organizaţiilor specializate în achiziţionarea obiectelor de valoare de la populaţie. Cu acordul părţilor,  bunurile indicate la prezentul alineat, cu excepţia celor  prevăzute de lege,  pot fi transmise creditorului în contul achitării datoriei la preţul convenit de ei, care nu poate fi mai mic decît preţul determinat de organizaţia specializată.

(3) Valorile mobiliare sechestrate se vînd în conformitate cu reglementările legale privind circulaţia valorilor mobiliare.

    
(4) Bunurile debitorului care fac parte din fondurile organizaţiilor de stat, precum şi ale întreprinderilor şi altor obiective incluse în programul de privatizare, se vînd de către organele centrale de specialitate ale administraţiei publice sau autorităţile administraţiei publice locale în modul stabilit pentru privatizarea patrimoniului public, sub controlul executorului judecătoresc, cu virarea mijloacelor financiare obţinute în urma vînzării la contul executorului judecătoresc, în mărimea suficientă pentru acoperirea creanţei şi a cheltuielilor de executare. 

     
(5) Cu cel puţin 5 zile înaintea desfăşurării licitaţiei, se admite vînzarea de către debitor a bunurilor sechestrate la un preţ nu mai mic  decît valoarea stabilită în procesul-verbal cu privire la sechestrare sau în raportul de evaluare, cu condiţia virării sau vărsării sumelor obţinute nemijlocit la contul executorului judecătoresc.    


(6) În cazul în care bunul sechestrat este gajat, executorul vinde acest bun şi distribuie mijloacele obţinute din vînzarea bunului gajat, în condiţiile prezentului cod.

    
(7) Dacă bunurile nu au fost vîndute în modul stabilit de prezentul cod şi de alte acte normative, ele pot fi transmise creditorului urmăritor, iar dacă ultimul refuză să le primească – debitorului.

    


Articolul 126. Termenul de vînzare a bunurilor sechestrate

    
(1) Dacă actele de aplicare a sechestrului asupra bunurilor nu au fost contestate în termenul prevăzut în art.118 din prezentul cod, executorul judecătoresc este obligat, în cel mult 10 zile, să iniţieze procedura de vînzare a bunurilor sechestrate.

    
(2) În cazul în care actele executorului judecătoresc au fost contestate, vînzarea bunurilor, la care se referă contestarea, se suspendă pînă la rămînerea definitivă a hotărîrii judecătoreşti.

    

Articolul 127. Ridicarea sechestrului

    
(1) Sechestrul de pe bunuri se ridică în cazurile:

   
 a) achitării de către debitor a sumei datoriei şi recuperării cheltuielilor de executare;

    
b) achitării sumei datoriei şi restituirii cheltuielilor de executare din contul altor bunuri vîndute sau prin alte modalităţi de executare;

    
c) necesităţii sechestrării altor bunuri solicitate pe piaţă, în scopul urgentării executării documentului executoriu;

    
d) vînzării bunului în condiţiile art.125 din prezentul cod;

    
e) imposibilităţii vînzării bunului;

f) scoaterii de sub sechestru a bunului în baza hotărîrii judecătoreşti definitive;

g) solicitării creditorului, în cazul în care sînt achitate cheltuielile de executare, inclusiv onorariul. 

    
(2) După ridicarea sechestrului de pe bunuri, dacă ele se păstrează în alt loc, executorul judecătoresc dispune restituirea acestora debitorului. În cazul în care dreptul de proprietate asupra bunurilor a trecut, în modul stabilit de prezentul cod, la persoana care le-a cumpărat sau la creditor, bunurile nu se restituie.

   
 (3) În cazul executării parţiale a documentului executoriu, sechestrul se menţine pe bunurile a căror valoare este suficientă pentru a achita partea neexecutată a datoriei şi cheltuielile de executare.

    
Articolul 128. Organizarea licitaţiei 

    
(1) Data şi locul desfăşurării licitaţiei pentru vînzarea bunurilor sechestrate se fixează de către executorul judecătoresc, ţinîndu-se cont de necesitatea asigurării integrităţii bunurilor şi de cheltuielile legate de păstrarea lor.

    
(2) Licitaţia se organizează la sediul biroului executorului judecătoresc sau într-un alt loc stabilit de către executorul judecătoresc.

    
(3) Ziua licitaţiei poate fi amînată de către executorul judecătoresc la cererea creditorului sau la cererea debitorului, acceptată de creditor. Cheltuielile de organizare a vînzării bunurilor sunt opozabile solicitantului amînării.

    

Articolul 129. Anunţul despre desfăşurarea licitaţiei

(1) Anunţul despre desfăşurarea licitaţiei se publică într-un ziar de nivel raional sau republican, sau în Monitorul Oficial al Republicii Moldova  şi se afişează la sediul biroului executorului judecătoresc respectiv. La solicitarea creditorului, pot fi aplicate suplimentar şi alte modalităţi de anunţare a licitaţiei. Anunţul  va cuprinde:

    
a) data, ora şi locul desfăşurării licitaţiei;

    
b) specificarea bunurilor, principalele lor caracteristici tehnico-economice şi locul aflării;

    
c) informaţii despre proprietarul bunurilor;

    
d) informaţii despre terenul pe care sînt amplasate bunurile imobile şi condiţiile de utilizare a terenului de către proprietar;

    
e) preţul iniţial de vînzare a bunurilor;

    
f) specificarea formei de plată ;

    
g) modul de familiarizare prealabilă cu bunurile scoase la licitaţie;

h) termenul-limită de depunere a cererii şi a acontului de 5 % din preţul iniţial al bunurilor scoase la licitaţie şi contul bancar la care acesta urmează să fie vărsat;

i) termenul-limită de înregistrare a prezenţei şi primirii biletului de participare;
j) cuantumul taxei de participare;

    
k) datele de contact ale executorului judecătoresc.

    
(2) Licitaţia va avea loc la cel puţin 15 zile de la data anunţării  organizării ei. 

    
(3) Persoana la care bunurile se află în păstrare este obligată să asigure accesul la ele.

    
(4) În caz de amînare a licitaţiei, executorul judecătoresc va face un alt anunţ în conformitate cu alin.(1) al prezentului  articol.

    

Articolul 130. Condiţiile de participare la licitaţie

    
(1) Pentru participare la licitaţie se admit persoanele care au depus la timp cererea de participare, au prezentat documentele necesare 

    
(2) Doritorii de a participa la licitaţie prezintă următoarele documente:

    
a) cerere de participare la licitaţie, cu indicarea preţului propus pentru bunul scos la licitaţie;

    
b) copie de pe documentul de plată care confirmă depunerea acontului în mărimea stabilită în art.129 din prezentul cod şi a taxei de participare pe contul bancar indicat în anunţul despre organizarea licitaţiei;

    
c) procură, după caz, pentru dreptul de a participa la licitaţie.

    
(3) Primirea cererilor şi a documentelor se încheie cu o zi înainte de data licitaţiei.

    
(4) Datele despre persoanele care au depus cereri de participare la licitaţie şi numărul acestora sînt confidenţiale.

    
(5) Executorul judecătoresc înregistrează persoana care a depus cerere în calitate de participant la licitaţie. În cazul în care persoana nu a respectat cerinţele referitoare la întocmirea şi prezentarea documentelor sau dacă ea nu are dreptul de a participa la licitaţie, executorul judecătoresc refuză înregistrarea persoanei.

    
(6) Persoana care a depus cerere de participare la licitaţie este în drept să o retragă, adresînd un demers în scris înainte de începerea licitaţiei.

    

Articolul 131. Interdicţia de a participa la licitaţie

    
Sub sancţiunea nulităţii absolute, nu pot participa la licitaţie deputaţii, judecătorii, avocaţii, notarii, procurorii, executorii judecătoreşti, poliţiştii, ofiţerii de urmărire penală. 

    

Articolul 132. Preţul iniţial al bunurilor scoase la licitaţie

    (1) Preţul iniţial al bunurilor scoase la licitaţie este cu 20%  mai mic decît preţul stabilit la evaluarea bunurilor, indicat în procesul-verbal de sechestrare a  bunurilor sau, după caz, în raportul de evaluare a acestor bunuri.

    (2) Bunurile proprietate pe cote-părţi vîndute în condiţiile lit. b) alin. (2)         art. 361 al  Codului civil, vor fi expuse la vînzare la preţul stabilit la evaluarea lui, dacă coproprietarii (administratorul) asigură accesul cumpărătorilor şi a executorului judecătoresc la ele. În cazul în care coproprietarii (administratorul) nu asigură accesul cumpărătorilor şi a executorului judecătoresc la bunuri, acestea vor fi vîndute în condiţiile alin. (1) al prezentului articol.

          (3) Dacă, în cererile de participare la licitaţie, este propus un preţ care depăşeşte preţul iniţial al bunurilor scoase la licitaţie, preţul iniţial al lor va fi cel mai mare preţ propus în cererile menţionate.

    
Articolul 133. Acţiunile premergătoare vînzării la licitaţie 

    
(1) Înainte de începerea licitaţiei, executorul judecătoresc cere organului cadastral teritorial sau altor organe competente să i se comunice drepturile reale şi alte sarcini care grevează bunul urmărit. Titularii acestor drepturi vor fi înştiinţaţi despre desfăşurarea licitaţiei. 

    
(2) După expirarea termenului de depunere a cererilor de participare la licitaţie şi pînă la începerea înregistrării prezenţei, executorul judecătoresc este obligat să întocmească partea întîi a procesului-verbal al licitaţiei.

   
    
Articolul 134. Desfăşurarea licitaţiei

    
(1) Licitaţia este desfăşurată de executorul judecătoresc în procedura căruia se află documentul executoriu.

(2) În ziua licitaţiei, la înmînarea biletelor de participare, executorul judecătoresc înregistrează participanţii prezenţi. Înregistrarea se încheie cu 10 minute înainte de începutul procedurii  de licitare. Participanţii care au întîrziat la înregistrare nu se admit la licitaţie.

    
(3)  Executorul judecătoresc (licitatorul) anunţă începutul licitaţiei şi dă citire părţii întîi a procesului-verbal.

(4) Executorul judecătoresc oferă bunul (lotul) la preţul iniţial. Persoana care acceptă preţul ridică biletul de participare.

    
(5) Executorul judecătoresc oferă bunul spre vînzare nu mai puţin de 3 ori la rînd, la intervale de timp care să permită opţiuni şi suprasolicitări. După ce unul dintre participanţi ridică biletul, ceilalţi pot pretinde la bun (lot), propunînd un preţ mai mare cu unul sau mai mulţi paşi de ridicare. Dacă nimeni nu oferă un preţ mai mare decît cel acceptat, strigat de 3 ori de către executorul judecătoresc acesta fixează, prin lovitură de ciocan, faptul vînzării bunului.

    
(6) Participantul la licitaţie care a cîştigat bunul (lotul) este obligat să semneze procesul-verbal.

    
(7) Dacă participantul care a cîştigat bunul (lotul) refuză să semneze procesul-verbal, se consideră că licitaţia nu a avut loc. În acest caz, licitarea va reîncepe de la preţul oferit de participantul anterior. 
(8) Acontul nu  se restituie participantului care:

a) a refuzat să semneze procesul-verbal de licitaţie;

b) nu s-a prezentat la licitaţie;

c) nu a achitat în termenul stabilit costul lotului cumpărat.

 (9)  Acontul nerestituit rămas la contul  executorului judecătoresc se utilizează pentru necesităţile biroului executorului judecătoresc. 

 (10) În cazul în care la licitaţie sînt scoase mai multe loturi separate şi participantul care a depus acontul nu a cîştigat lotul pentru care a depus cerere şi acontul respectiv, el poate fi admis la licitarea următoarelor loturi, dacă acontul depus este nu mai mic de 5% din preţul următorului lot.

    
Articolul 135. Procesul-verbal al licitaţiei

    
(1) Procesul-verbal al licitaţiei este compus din două părţi.

    
(2) Partea întîi va cuprinde:

    
a) data, ora şi locul desfăşurării licitaţiei;

    
b) denumirea biroului executorului judecătoresc şi numele licitatorului;

    
c) documentul executoriu  în vederea executării căruia se vînd bunurile;

    
d) numele, prenumele şi domiciliul sau, după caz, denumirea şi sediul debitorului;

    
e) caracteristica obiectului scos la licitaţie;

    
f) preţul de la care va începe licitarea şi pasul de ridicare;

    
g) numele, prenumele şi domiciliul sau, după caz, denumirea şi sediul participanţilor la licitaţie;

    
h) sumele oferite de fiecare participant.

    
(3) Partea a doua va cuprinde:

    
a) propunerile de ridicare a preţului de către fiecare participant în ordine succesivă;

    
b) preţul la care a fost vîndut lotul;

    
c) numele, prenumele  participantului care a cîştigat lotul;

    
d) termenul de achitare a costului lotului de către adjudecător;

e) semnătura executorului judecătoresc şi a participantului care a cîştigat lotul, a creditorului şi/sau a debitorului, dacă ultimii sînt prezenţi.

    
(3) Copia de pe procesul-verbal al licitaţiei se înmînează adjudecătorului după achitarea costului lotului cîştigat, iar în cazurile stabilite, după confirmare de către instanţa de judecată. 

    
(4) Copia de pe procesul-verbal al licitaţiei după confirmarea de către instanţa de judecată a legalităţii desfăşurării licitaţiei, conform art. 136 al prezentului cod, serveşte temei pentru înregistrarea dreptului de proprietate pe numele adjudecătorului.

Articolul 136.  Confirmarea de către instanţa de judecată 

                         a procesului-verbal al licitaţiei
(1) În cazurile în care dreptul de proprietate asupra bunului adjudecat la licitaţie necesită a fi supus înregistrării de stat, executorul judecătoresc, după întocmirea procesului-verbal al licitaţiei, transmite copia de pe procedura de executare instanţei de judecată în circumscripţia căreia se află sediul biroului său pentru confirmarea procesului-verbal al licitaţiei.

(2) Instanţa de judecată, în termen de 5 zile de la primirea copiei de pe procedura de executare, constată faptul legalităţii desfăşurării licitaţiei, pronunţînd în acest sens o încheiere motivată.

(3) În cazul în care instanţa de judecată constată neregularităţi în procedura de desfăşurare a licitaţiei care nu pot fi înlăturate de îndată, instanţa va pronunţa o încheiere motivată în care va arăta măsurile ce urmează să le întreprindă executorul judecătoresc.

(4) Încheierea instanţei de judecată poate fi contestată cu recurs. 

(5) În cazul neconfirmării de către instanţa de judecată a procesului-verbal al licitaţiei, executorul judecătoresc va dispune desfăşurarea unei licitaţii repetate. În acest caz, acontul depus pentru licitaţia anterioară se menţine pentru licitaţia repetată.   

 Articolul 137. Achitarea costului lotului procurat

    
Adjudecătorul este obligat să depună integral, în termen de 10 zile după închiderea licitaţiei, costul bunurilor cumpărate la contul executorului judecătoresc. Acontul depus se include în suma de cumpărare a lotului.

    

Articolul 138. Transmiterea bunului cumpărat

    
Bunul cumpărat la licitaţie se transmite după ce a fost achitat integral costul lui şi procesul-verbal al licitaţiei a fost confirmat printr-o încheiere judecătorească definitivă în condiţiile legii. La transmiterea bunului se întocmeşte procesul-verbal respectiv.

    

Articolul  139. Cazurile cînd se declară că licitaţia 

                             nu a avut loc

(1) Se declară că licitaţia nu a avut loc dacă:

a) nu s-au înregistrat cel puţin 2 participanţi;
b) la licitaţie s-a prezentat numai un participant sau nu s-a prezentat nici un participant;

c) nici un participant la licitaţie nu a propus cel puţin un preţ egal cu preţul iniţial al bunurilor scoase la licitaţie;

d) adjudecătorul nu a achitat integral, în termenul stabilit, costul lotului cumpărat;
e) instanţa de judecată a pronunţat o încheiere rămasă irevocabilă, privind neconfirmarea procesului-verbal al licitaţiei.

(2) Dacă s-a declarat că licitaţia nu a avut loc, executorul judecătoresc întocmeşte un proces-verbal, urmînd să organizeze o licitaţie repetată în condiţiile prezentului cod.

(3) În cazul în care s-a declarat că licitaţia nu a avut loc, creditorul este în drept să preia bunurile la preţul stabilit la licitaţie. Creditorul gajist are dreptul preferenţial de a primi bunul gajat. Creditorul care a solicitat primirea bunului în contul achitării datoriei este obligat să restituie suma ce depăşeşte creanţele sale. 

(4) Prevederile alin. (3) al prezentului articol nu se vor aplica în cazurile indicate la lit. d) şi e) alin. (1) din prezentul articol. 

 

    
Articolul 140. Licitaţia repetată

 
(1) Dacă, în decurs de 5 zile, creditorul nu va accepta preluarea bunurilor, se va organiza licitaţie repetată în condiţiile prezentului cod.

    
(2) În cazul prevăzut la lit. a)-c) alin.(1) art.139 din prezentul cod, executorul judecătoresc reduce preţul bunului. Reducerea nu poate fi mai mare de  20 % din preţul la care a fost expus bunul la licitaţia precedentă, iar în cazul bunurilor      imobile – de 10 %. În celelalte cazuri, reducerea preţului nu se admite.

(3) Dacă se declară că licitaţia repetată nu a avut loc, creditorul este în drept să preia bunurile, în contul achitării creanţei, la preţul iniţial stabilit la ultima licitaţie.

    
(4) Dacă la bunurile nevîndute la licitaţia repetată pretind mai mulţi creditori, acestea se vor transmite în ordinea de satisfacere a creanţelor, stabilită de prezentul cod.

    
(5) Dacă nu sînt creanţe care trebuie satisfăcute în primul rînd, de dreptul  preferenţial dispune creditorul la demersul căruia au fost sechestrate bunurile, apoi creditorul care a avansat cheltuielile de executare pentru urmărirea acestui bun.

    
(6) În cazul în care creditorii se află în situaţii egale, chestiunea se hotărăşte prin tragere la sorţi.

(7) În cazul în care creditorul care a solicitat să-i fie transmise bunurile nu se prezintă nemotivat la data stabilită de executorul judecătoresc sau refuză primirea lor, bunurile  sînt propuse altui creditor, conform ordinii stabilite, iar dacă aceştia lipsesc  sechestrul se ridică, dacă cheltuielile de executare sînt integral achitate,  sau bunurile sînt vîndute prin alte modalităţi prevăzute de prezentul cod. 

(8) În cazul în care suma restituită de creditor în condiţiile alin. (3) art. 139 din prezentul cod, nu este suficientă pentru acoperirea cheltuielilor de executare , acesta va achita şi cheltuielile de executare. Bunul va fi transmis creditorului ce a acceptat primirea acestuia în contul datoriei după achitarea  diferenţei  şi a cheltuielilor de executare. 

(9) Transmiterea bunului se dispune prin încheierea executorului judecătoresc, care serveşte temei pentru înregistrarea dreptului de proprietate pe numele creditorului care a preluat bunul în contul achitării creanţei

    
(10) Ridicarea sechestrului pe bunuri în cazurile prevăzute la alin. (5) al prezentului articol se admite în baza încheierii.

    
Articolul 141. Încetarea vînzării bunurilor în legătură 

                           cu achitarea totală a datoriei

    
Dacă suma obţinută din vînzarea unei părţi din bunuri este suficientă pentru satisfacerea creanţelor şi pentru recuperarea cheltuielilor de executare sau debitorul le-a achitat pînă la vînzarea bunurilor, executorul judecătoresc, prin încheiere, încetează vînzarea celorlalte bunuri şi ridică sechestrul.

    

Articolul 142. Contestarea rezultatelor licitaţiei

(1) Creditorul, debitorul şi/sau persoanele care au participat la licitaţie pot contesta procesul-verbal de desfăşurare a  licitaţiei, în termen de 15 zile de la data desfăşurării licitaţiei.

(2) În cazul vînzării bunurilor ce urmează a fi supuse înregistrării de stat, va  fi contestată încheierea instanţei de judecată  privind confirmarea licitaţiei.

(3)  Terţele persoane care nu au participat la licitaţie pot cere anularea rezultatelor licitaţiei în termen de 2 luni de la data cînd trebuiau să afle despre desfăşurarea licitaţiei. Persoanele respective nu vor putea fi repuse în termenul de contestare, dacă din data desfăşurării licitaţiei a trecut mai mult de un an.

(4) În cazul contestării rezultatelor licitaţiei de către părţile procedurii de executare, sumele obţinute în urma desfăşurării licitaţiei se menţin în contul curent special al executorului judecătoresc, pînă la devenirea irevocabilă a hotărîrii judecătoreşti prin care s-a examinat contestarea.

    

Articolul 143. Vînzarea bunurilor mobile prin organizaţii 
                         comerciale

    
(1) Bunurile mobile pot fi vîndute prin organizaţii comerciale în baza  contractului de comision.

    
(2) Sumele obţinute de organizaţiile comerciale în urma vînzării bunurilor se transferă pe contul curent special al executorului judecătoresc la care se află procedura de executare  în termen de 3 zile lucrătoare de la vînzarea bunurilor.

   
 (3) Reevaluarea bunurilor transmise spre vînzare se admite, în condiţiile legii, cu participarea executorului judecătoresc. Data, ora şi locul reevaluării se comunică debitorului şi creditorului, însă neprezentarea lor nu împiedică soluţionarea chestiunii. Dacă debitorul şi creditorul nu au fost prezenţi la reevaluare, executorul judecătoresc le comunică despre reevaluarea operată.

    
(4) Cuantumul comisionului se stabileşte de comun acord între executorul judecătoresc şi comisionar şi se achită din sumele încasate din vînzarea bunurilor.

Capitolul X

MODUL DE SATISFACERE A CREANŢELOR CREDITORILOR

    
Articolul 144. Distribuirea şi eliberarea sumelor 

                            realizate în faza executării silite 

      
(1) Dacă sumele de bani realizate prin executare nu sînt suficiente pentru stingerea tuturor creanţelor, acestea vor fi distribuite creditorilor, în modul stabilit de prezentul cod,  proporţional cu creanţa fiecăruia în modul stabilit de lege, pînă la satisfacerea totală a creanţelor lor. 

   
(2) Creanţele fiecărei categorii ulterioare se satisfac după ce au fost satisfăcute creanţele categoriei anterioare.
   
(3) În cazul în care, pînă la distribuirea sumelor realizate prin executare, au depus documente executorii şi alţi creditori, executorul judecătoresc va dispune distribuirea sumelor potrivit ordinii stabilite în art. 145 şi 146 din prezentul cod, dacă legea nu prevede altfel.

(4) Sumele distribuite creditorilor gajişti în temeiul prevederilor art. 100 din prezentul cod, precum şi cele distribuite în temeiul titlurilor executorii de asigurare a acţiunii vor fi eliberate doar după prezentarea documentului executoriu şi în mărimea stabilită de acesta. 

(5) Sumele distribuite se eliberează după expirarea a 15 zile de la data adoptării încheierii privind distribuirea lor, cu excepţia cazurilor de contestare.

(6) Sumele pot fi eliberate prin derogare de la norma prevăzută la alin. (4), în cazul în care debitorul şi creditorii, solicită prin cerere acest lucru. Părţile ce au consimţit la eliberarea sumelor pînă la expirarea termenului de contestare, sînt decăzute din dreptul de a contesta  încheierea de distribuire.

(7) La întocmirea încheierii de distribuire se va ţine cont şi de sumele calculate în condiţiile art. 24 din prezentul cod. 

          (8) Suma rămasă după satisfacerea tuturor creanţelor se restituie debitorului.

    
    
Articolul 145. Categoriile de creanţe

    
(1) Se stabilesc 3 categorii de creanţe.

    
(2) La categoria întîi de creanţe sînt atribuite creanţele privind:

    
a) plata pensiei de întreţinere;

    
b) plăţile ce decurg din raporturile de muncă;

    
c) reparaţia prejudiciilor cauzate prin schilodire sau prin o altă vătămare a sănătăţii, precum şi în legătură cu pierderea întreţinătorului;

    
d) reparaţia prejudiciilor cauzate persoanelor fizice prin infracţiune sau contravenţie;

    
e) contribuţiile de asigurări sociale de stat.

    
(3) La categoria a doua de creanţe sînt atribuite creanţele privind:

    
a) impozitele, taxele şi alte plăţi aferente bugetului public naţional;

    
b) taxele de stat, amenzile şi penalităţile aferente bugetului public naţional;

    
c) reparaţia prejudiciilor cauzate prin infracţiune sau contravenţie persoanelor juridice, precum şi asociaţiilor şi societăţilor care nu au personalitate juridică, dar care dispun de organe de conducere proprii;

    
d) plăţile pentru drepturile de autor şi drepturile conexe;

    
e) cheltuielile pentru asistenţă juridică.

(4) La categoria a treia de creanţe sînt atribuite celelalte creanţe.

(5) Sumele calculate de executorul judecătoresc în condiţiile art. 24 din prezentul cod se vor achita în ultimul rînd.

   
Articolul 146. Dreptul preferenţial
    
(1) Cheltuielile de executare se restituie în ordine prioritară, înainte de satisfacerea tuturor creanţelor.

    
(2) Creanţele garantate prin gaj  sau ipotecă, constituite asupra bunurilor vîndute, se plătesc din suma obţinută, în ordine prioritară, înainte de satisfacerea celorlalte creanţe.

Capitolul XI

EXECUTAREA DOCUMENTELOR EXECUTORII

PRIVIND LITIGIILE LOCATIVE

    
Articolul  147. Evacuarea

    
(1) Evacuarea constă în eliberarea spaţiului locativ (încăperii), indicat în documentul executoriu, de către persoanele nominalizate în acesta împreună cu bunurile care le aparţin.

(2) Dacă debitorul nu eliberează benevol spaţiul locativ (încăperea) indicat în documentul executoriu, executorul judecătoresc procedează la evacuare silită.

    
(3) Executorul judecătoresc îl anunţă pe debitor despre ziua şi ora evacuării silite, însă neprezentarea lui nu împiedică executarea documentului executoriu.

  (4) Sînt supuse evacuării silite toate persoanele indicate în documentul executoriu împreună cu bunurile care le aparţin sau, dacă evacuarea se efectuează dintr-o încăpere nedestinată pentru locuit, împreună cu bunurile aflate în încăpere. 

(5) În cazul în care documentul executoriu prevede transmiterea bunului ipotecat, iar debitorul refuză eliberarea benevolă a acestuia,  executorul judecătoresc va evacua silit din imobil atît debitorul, cît şi persoanele care locuiesc în acesta.

(6) Dacă persoana care urmează să fie evacuată se ascunde ori nu-i permite executorului judecătoresc să intre în încăperea pe care o ocupă sau comite alte acte ce împiedică executarea documentului executoriu, evacuarea se face prin pătrunderea forţată în încăpere în prezenţa a 2 martorilor asistenţi, iar după necesitate, şi cu participarea colaboratorilor organului afacerilor interne sau a reprezentanţilor autorităţii administraţiei publice locale.

(7) În cazul în care există motive ce împiedică evacuarea, executorul judecătoresc amînă evacuarea şi, în caz de necesitate,  înaintează instanţei de judecată un demers privind explicarea executării, informînd despre aceasta creditorul.

   
(8) Despre evacuarea silită executorul judecătoresc întocmeşte un proces-verbal privind evacuarea şi transmiterea încăperii creditorului.  Procesul-verbal se semnează de către executorul judecătoresc şi persoanele care participă la evacuare.

(9) Cheltuielile legate de evacuarea silită le suportă debitorul.

    

Articolul 148. Executarea hotărîrilor privind 

                                  evacuarea cu acordarea unui alt   

                                  spaţiu locativ (unei alte încăperi)

    
(1) Evacuarea debitorului cu acordarea unui alt spaţiu locativ (unei alte încăperi) se efectuează numai după ce acestuia i s-a acordat spaţiu locativ (încăpere).

   
 (2) Dacă în documentul executoriu este indicată necesitatea de a i se acorda debitorului un alt spaţiu locativ (o altă încăpere), executorul judecătoresc adresează organului care este obligat să acorde spaţiu locativ (încăpere) propunerea de a executa hotărîrea, stabilindu-i un termen concret, care nu poate fi mai mare de 6  luni. În cazul în care spaţiul locativ (încăperea) nu a fost acordat în termenul stabilit, executorul judecătoresc întocmeşte un proces-verbal şi  prezintă documentele respective instanţei de judecată care a adoptat hotărîrea. Instanţa de judecată va examina documentele prezentate de executorul judecătoresc şi, după caz, va emite încheierea privind:

a) aplicarea în privinţa organului obligat să acorde alt spaţiu locativ a sancţiunilor pentru contravenţiile  prevăzute de lege;

b) sesizarea organului de urmărire penală;

c) explicarea modului şi ordinii de executare a hotărîrii.

    
(3) Dacă evacuarea se efectuează cu acordarea unui alt spaţiu locativ (unei alte încăperi), iar debitorul refuză să ia parte la evacuare, executorul judecătoresc strămută bunurile în prezenţa martorilor asistenţi, întocmind inventarul lor, în spaţiul (încăperea) acordat şi îl sigilează. Executorul judecătoresc nu răspunde pentru păstrarea bunurilor debitorului.

    

Articolul  149. Executarea hotărîrilor privind

                            evacuarea fără acordarea unui alt 

                            spaţiu locativ (unei alte încăperi)

    
(1) Dacă debitorul nu eliberează benevol spaţiul locativ  (încăperea) indicat în documentul executoriu, executorul judecătoresc stabileşte data şi ora executării silite şi îl obligă pe debitor să comunice locul unde pot fi strămutate bunurile.

    
(2) Dacă debitorul nu îşi îndeplineşte obligaţia de a căuta o încăpere pentru strămutarea bunurilor sau refuză să  ia parte la evacuare, ori dacă persoana indicată de debitor refuză primirea bunurilor acestuia,  executorul judecătoresc întocmeşte un proces-verbal, în care se indică toate bunurile aflate în încăpere, şi  transmite bunurile în păstrare creditorului sau altei persoane determinate de executorul judecătoresc. După expirarea a 3 luni din momentul transmiterii bunurilor în păstrare, bunurile pot fi vîndute, în modul stabilit de prezentul cod, de către executorul judecătoresc. Suma realizată se utilizează pentru recuperarea cheltuielilor de executare şi păstrare, iar suma rămasă se depune la contul executorului judecătoresc, debitorul fiind în drept să o revendice.

    
(3) Dacă debitorul nu participă la evacuare, dar a comunicat unde trebuie să-i fie strămutate bunurile şi a achitat în avans toate cheltuielile de executare  necesare, acestea se indică în procesul-verbal şi se strămută în locul indicat de debitor în aceeaşi localitate.

   

 Articolul 150. Executarea hotărîrilor privind 

                                   instalarea în spaţiul locativ (încăpere)

    
(1) Instalarea în spaţiul locativ (încăpere) constă în asigurarea de către executorul judecătoresc a accesului creditorului în spaţiul locativ (încăperea) indicat în documentul executoriu şi folosirea lui nestingherită. Debitorului i se explică obligaţia de a nu crea creditorului obstacole la accesul în spaţiul locativ (încăpere) şi la folosirea lui. La executarea documentelor executorii privind instalarea în spaţiul locativ (încăpere) se vor aplica prevederile alin. (6) art. 147 al prezentului cod. 

    
(2) Documentul executoriu se consideră executat numai după ce creditorului i s-a asigurat posibilitatea de a se folosi zilnic şi nestingherit de spaţiul locativ (încăperea) respectiv.

    
(3) Procedura de executare poate fi reluată pe durata  termenului de prescripţie,  dacă debitorul împiedică accesul creditorului în spaţiul locativ (încăpere) şi folosirea lui. În acest caz, debitorului îi pot fi aplicate şi sancţiunile prevăzute de legislaţie.

    

Articolul 151. Executarea hotărîrilor privind strămutarea într-un alt 
                         spaţiu locativ (într-o altă încăpere) sau schimbul 

                                   forţat al spaţiului locativ (încăperii)

    
Dacă, în termenul stabilit, debitorul nu a executat benevol hotărîrea privind strămutarea într-un alt spaţiu locativ (într-o altă încăpere) sau privind schimbul forţat al spaţiului locativ (încăperii), executarea se efectuează în conformitate cu prevederile prezentului capitol. 

Capitolul XII

EXECUTAREA  HOTĂRÎRILOR  PRIVIND  EFECTUAREA  DE  CĂTRE

DEBITOR  A  UNOR  ACTE  OBLIGATORII  ŞI  REMITEREA  CĂTRE

CREDITOR  A  SUMELOR  BĂNEŞTI  ŞI  A  BUNURILOR

    

Articolul 152. Executarea hotărîrilor privind efectuarea de către 
                        debitor a unor acte obligatorii 

   
 (1) La executarea hotărîrii prin care debitorul este obligat să efectueze anumite acte nelegate de remiterea unor sume de bani sau a unor bunuri, executorul judecătoresc somează debitorul  să-şi execute obligaţia în  termen de cel mult 10 zile de la primirea somaţiei, dacă hotărîrea nu prevede altfel.

    
(2) În caz de neexecutare de către debitor a hotărîrii, creditorul, sub controlul executorului judecătoresc,  este în drept să efectueze actele prevăzute în hotărîre din contul debitorului. Despre aceasta executorul judecătoresc întocmeşte un proces-verbal

    
(3) Dacă efectuarea actelor de către creditor este imposibilă, şi debitorul refuză executarea hotărîrii, executorul judecătoresc întocmeşte un proces-verbal şi înaintează instanţei de judecată care a adoptat hotărîrea un demers, pentru a stabili modul de executare a hotărîrii şi aplicării sancţiunii faţă de debitor.


(4) Executarea hotărîrilor judecătoreşti privind efectuarea unor acte obligatorii de către organele colegiale, se execută prin adoptarea actului respectiv prin vot nominal în cadrul şedinţei acestuia. În caz de neexecutare de către organul colegial a hotărîrii instanţei de judecată, aceasta din urmă va aplica, în baza procesului-verbal de constatare întocmit de executorul judecătoresc,  membrilor organului colegial, care sînt obligaţi să execute hotărîrea, sancţiunea prevăzută de lege. 

    
    

Articolul 153. Efectele neexecutării hotărîrii privind 
                        restabilirea salariatului la locul de muncă

    
(1) În caz de neexecutare de către administraţia unităţii sau de către organul ei colegial a hotărîrii instanţei de judecată privind restabilirea salariatului la locul de muncă, instanţa de judecată va aplica, în baza procesului-verbal de constatare întocmit de executorul judecătoresc,  persoanei cu funcţie de răspundere sau, după caz, membrilor organului colegial, care sînt obligaţi să execute hotărîrea, sancţiunea prevăzută de Codul contravenţional.   În acest caz, executorul judecătoresc stabileşte  debitorului un nou termen pentru executare.

 
(2) La cererea creditorului, instanţa de judecată dispune prin încheiere să i se plătească salariatului salariul mediu sau diferenţa de salariu pe tot intervalul de timp dintre data pronunţării hotărîrii şi data executării.

(3) Hotărîrea instanţei de judecată privind restabilirea la locul de muncă substituie hotărîrea organului colegial, în cazul în care aceasta este necesar, sau procedurile interne de desemnare sau de angajare şi constituie temei pentru organul executiv de a emite ordinul respectiv. 

    
Articolul 154. Executarea hotărîrilor privind

                                   stabilirea domiciliului copilului

    
(1) Hotărîrile privind stabilirea domiciliului copilului se execută de către executorul judecătoresc, cu participarea persoanei la care s-a stabilit domiciliul copilului pentru îngrijire şi educaţie, în prezenţa reprezentanţilor autorităţii tutelare. 

    
(2) Dacă debitorul împiedică executarea hotărîrii, faţă de el se aplică prevederile art.152 din prezentul cod.

    
(3) În cazurile necesare, executorul judecătoresc poate înainta instanţei de judecată un demers privind plasarea provizorie a copilului într-o instituţie de stat pentru copii.

    

Articolul 155. Remiterea către creditor a sumelor 

                                  băneşti sau a bunurilor

   
(1) Dacă debitorul nu remite benevol creditorului sumele băneşti sau bunurile indicate în documentul executoriu, executorul judecătoresc ridică aceste sume sau bunuri şi le remite creditorului.

   
(2) La ridicarea bunurilor sau mijloacelor băneşti, executorul judecătoresc poate recurge la toate măsurile prevăzute de prezentul cod.

    


Articolul 156. Executarea hotărîrilor 

                                  judecătoreşti şi arbitrale străine

    
( ) Hotărîrile judecătoreşti şi arbitrale străine se primesc spre executare şi se execută numai în cazul în care hotărîrea respectivă a fost recunoscută şi încuviinţată executarea ei conform procedurii stabilite în capitolul XLII din Codul de procedură civilă.

      
(2) În cazul executării hotărîriilor judecătoreşti şi arbitrale  străine, instanţa de judecată competentă să examineze demersurile executorului judecătoresc privind  explicarea hotărîrii, schimbarea modului şi ordinii  de executare, amînarea sau eşalonarea executării ei va fi, instanţa de judecată care a încuviinţat executarea hotărîrii 

Capitolul XIII
ÎNTOARCEREA EXECUTĂRII SILITE

    

Articolul 157. Întoarcerea executării 

    
(1) În cazul în care se anulează hotărîrea executată şi, după rejudecarea pricinii, se adoptă o hotărîre prin care acţiunea se respinge parţial sau integral ori o încheiere de încetare a procesului sau de scoatere a cererii de pe rol, instanţa de judecată dispune, din oficiu, restituirea către pîrît (debitor) din contul reclamantului (creditorului),  a tot ce s-a încasat în temeiul hotărîrii anulate, precum şi  a cheltuielilor de executare.

    
(2) Dacă restituirea bunurilor în natură este imposibilă, instanţa de judecată va prevedea restituirea contravalorii acestor  bunuri, stabilită la data întoarcerii executării.

       
 Articolul 158. Soluţionarea de către prima instanţă 

                                   a chestiunii privind întoarcerea 

                                   executării 

    
(1) Instanţa de judecată căreia i s-a trimis pricina spre rejudecare este obligată să examineze din oficiu chestiunea privind întoarcerea executării şi să o soluţioneze în noua hotărîre sau încheiere prin care se încetează procesul în cauză.

    
(2) Dacă instanţa de judecată care a rejudecat pricina nu a soluţionat chestiunea privind întoarcerea executării hotărîrii anulate, pîrîtul este în drept, în limitele termenelor de prescripţie, să înainteze la această instanţă  o cerere de întoarcere a executării în procedura în ordonanţă, fără respectarea procedurii prealabile.

    
(3) Termenul de prescripţie începe să curgă de la data cînd hotărîrea de respingere a acţiunii a devenit definitivă.

    
(4) Părţile sînt scutite de plata taxei de stat, inclusiv pentru cererea de recurs.

    
Articolul 159. Soluţionarea de către instanţa de apel   

                                  sau de recurs a chestiunii întoarcerii   

                                  executării

    
(1) Dacă instanţa de apel sau de recurs, examinînd apelul sau recursul, anulează hotărîrea instanţei de fond cu adoptarea unei noi hotărîri, prin care respinge parţial sau integral acţiunea, ori adoptă o încheiere de încetare a procesului sau de scoatere a cererii de pe rol, ea este obligată să dispună întoarcerea executării.

    
(2) În cazul în care instanţa de apel sau de recurs nu a dispus întoarcerea executării, pîrîtul poate înainta o acţiune în condiţiile art.158 din prezentul cod.

    

Articolul 160. Cazuri de limitare a întoarcerii  executării

    
Nu se admite întoarcerea executării în pricinile de încasare a pensiei de întreţinere, de reparare a prejudiciului cauzat prin schilodire sau prin altă vătămare a sănătăţii, precum şi prin pierderea întreţinătorului, cu excepţia cazurilor cînd hotărîrea anulată a fost întemeiată pe informaţii sau documente false prezentate de reclamant.

Ti t l u l  IV

CONTESTAREA  ACTELOR  EXECUTORULUI  JUDECĂTORESC

Capitolul XIV

PROCEDURA DE CONTESTARE A ACTELOR

EXECUTORULUI JUDECĂTORESC

    
Articolul 161. Persoanele care sînt în drept să   

                                  conteste actele de executare  

    
(1) Actele de executare întocmite de executorul judecătoresc le pot contesta părţile şi alţi participanţi la procesul de executare, precum şi terţele persoane care consideră că prin actele de executare le-a fost încălcat un drept recunoscut de lege, de la data comunicării acestora. Actele de executare întocmite de executorul judecătoresc nu pot fi contestate dacă din momentul săvîrşirii acestora au trecut mai mult de 6 luni.

    
(2) Cererea privind contestarea actelor de executare se înaintează în instanţa de judecată în a cărei rază teritorială se află biroul executorului judecătoresc sau, în cazul municipiului Chişinău, în instanţa de judecată, în circumscripţia căreia Camera teritorială a executorilor judecătoreşti  a stabilit  competenţa teritorială  a executorului judecătoresc.

    
(3) Cererea nu este supusă taxei de stat.

    

Articolul 162. Termenul de contestare a actelor   

                                  de executare întocmite de executorul judecătoresc 

                                  şi  termenul de examinare

(1) Actele de executare întocmite de executorul judecătoresc pot fi contestate în termen de 15 zile de la data săvîrşirii actului ori a refuzului de a săvîrşi anumite acte, dacă legea nu prevede altfel.

(2) Persoana poate fi repusă în termenul de contestare în condiţiile Codului de procedură civilă. Persoana nu poate fi repusă în termen dacă din data emiterii sau refuzului emiterii actului contestat au trecut mai mult de 6 luni.

    

Articolul 163. Procedura de judecare a cererii

    
(1) Cererea privind contestarea actelor de executare întocmite de executorul judecătoresc se înaintează faţă de creditor sau debitor şi se judecă în condiţiile Codului de procedură civilă şi va fi examinată de instanţa de judecată (inclusiv de cea ierarhic superioară)  în termen de cel mult 30 de zile. Executorul judecătoresc poate fi invitat să dea explicaţii referitor la actele  contestate.

    
(2) În cazul contestării actului întocmit de executorul judecătoresc, sarcina probaţiunii este pusă în seama reclamantului.

(3) Actele de executare întocmite de executorul judecătoresc, legale în fond, nu pot fi anulate pe motive formale.

(4) Hotărîrea instanţei de fond poate fi atacată cu recurs.

    
(5) În cazul respingerii cererii, reclamantul  poate fi obligat, la cererea intimatului sau executorului judecătoresc, la repararea prejudiciului cauzat prin întîrzierea executării.

    
(6) Hotărîrea judecătorească prin care s-a constatat refuzul neîntemeiat al executorului judecătoresc de a întocmi/efectua un anumit act şi prin care s-a dispus obligarea acestuia la îndeplinirea actului respectiv, se execută de către executorul judecătoresc, în termenul stabilit de instanţa de judecată.

    
(7) În cazul neexecutării în termen a hotărîrii judecătoreşti indicate la alin. (6), executorul judecătoresc poate fi sancţionat de instanţa de judecată cu amendă în mărime de pînă la 10 unităţi convenţionale pentru fiecare zi de întîrziere (o unitate convenţională este egală cu 20 de lei)  Încheierea instanţei de judecată privind aplicarea sancţiunii poate fi atacată cu recurs.

    

Articolul 164. Apărarea drepturilor altor persoane 

    
(1) Dacă o altă persoană consideră că sechestrul a fost aplicat pe bunurile ce îi aparţin cu titlu de proprietate ea poate intenta o acţiune de ridicare a sechestrului în procedura contencioasă. 

(2) Prejudiciile cauzate drept urmare a anulării   actului de sechestru, dacă nu rezultă din acţiunile debitorului prevăzute la alin. (2) art. 44 al prezentului cod, sînt opozabile părţii care a solicitat aplicarea sechestrului, cu excepţia bunurilor, dreptul de proprietate asupra  cărora este supus  înregistrării obligatorii.

    
(3) Acţiunea pentru ridicarea sechestrului (radierea din actul de inventar) se intentează împotriva debitorului şi creditorului urmăritor. Dacă sechestrarea (inventarierea) bunurilor s-a făcut în temeiul unei hotărîri penale privind confiscarea bunurilor, în calitate de pîrît vor figura persoana condamnată şi organul financiar respectiv.”.

2. Articolul 170:

la  alineatul (1), cuvintele „pedepsei amenzii,” se exclud, iar cuvintele „se asigură de către oficiile de executare” se substituie cu  cuvintele „altele decît pedeapsa amenzii, se asigură de către organul de probaţiune”;

se completează cu un nou alineat, (11), cu următorul cuprins:      
„(11) Executarea pedepsei amenzii aplicate persoanelor fizice sau juridice se execută de către executorii judecătoreşti.”.

3. La articolul 171 alineatul (3), cuvintele „oficiul de executare în a cărui” se substituie cu cuvintele „organele de probaţiune în a căror”.

4. Capitolul XVIII va avea următorul cuprins:

„Capitolul  XVIII
EXECUTAREA SILITĂ A PEDEPSEI AMENZII

    
Articolul 179. Organul şi instituţia care asigură  

                                   executarea pedepsei amenzii

   
Executarea pedepsei amenzii ca pedeapsă principală sau complementară se asigură de către executorul judecătoresc în a cărui circumscripţie teritorială, determinată de Camera teritorială a executorilor judecătoreşti se află domiciliul condamnatului, iar în cazul condamnaţilor care execută pedeapsa închisorii sau detenţiunii pe viaţă – şi de către penitenciar.

       

Articolul 180. Modul de executare a pedepsei amenzii

    
(1) Amenda se achită de către condamnat în mod benevol în termen de 30 de zile de la data stabilirii ei. Condamnatul este obligat să informeze imediat  instanţa de judecată despre achitarea amenzii. 

   
(2) În cazul în care condamnatul nu a achitat amenda, instanţa de judecată, în decurs de 30 de zile de la rămînerea definitivă a hotărîrii, trimite executorului judecătoresc documentul executoriu pentru încasarea silită a amenzii. 

(3) Executorul judecătoresc verifică dacă amenda a fost achitată şi în cazul în care condamnatul nu a achitat amenda, executorul judecătoresc intentează procedura de executare şi execută documentul executoriu în conformitate cu prevederile cărţii I a prezentului cod. Concomitent cu amenda se vor încasa şi cheltuielile de executare.

(4) În cazul în care executarea silită  nu  a fost posibilă din cauza lipsei sau insuficienţei bunurilor sau eschivării cu rea-voinţă de la achitarea amenzii, executorul judecătoresc solicită instanţei care a judecat cauza în fond adoptarea unei încheieri, în condiţiile art.64 din Codul penal.

 
(5) În cazul condamnatului care execută pedeapsa închisorii sau detenţiunii pe viaţă, instanţa de judecată trimite titlul executoriu, pentru încasarea silită a amenzii, penitenciarului care asigură executarea pedepsei. În cazul în care persoana, pînă la eliberarea din locul de deţinere, nu a achitat amenda, instituţia penitenciară trimite titlul executoriu executorului judecătoresc, în a cărui circumscripţie teritorială, determinată de Camera teritorială a executorilor judecătoreşti se află domiciliul condamnatului, fapt despre care comunică instanţei de judecată.”.

5. La articolele 181, 182, alineatul (2) articolul 183, articolul 184, alineatele (1), (2),  (4), (5) şi (6) articolul 185, alineatul (1) articolul 186, alineatul (1) articolul 187, alineatul (1) articolul 188, alineatul (2) articolul 189, articolul 190, alineatele (1) şi (2) articolul 191, alineatele (1) şi (4) articolul 279, alineatele (1), (4) şi (6) articolul 281, articolul 283, alineatele (1) şi (4) articolul 288, articolul 289, alineatul (1) articolul 290, alineatele (1), (3), 5) şi (6) articolul 305, articolul 311, alineatul (2) articolul 337, cuvintele „oficiul de executare” se substituie cu cuvintele „organul de probaţiune”, la cazul respectiv.

6. Articolul 304:

la alineatul (2), cuvintele „oficiului de executare în a cărui rază teritorială” se substituie cu cuvintele „executorul judecătoresc, în a cărui circumscripţie teritorială, determinată de Camera teritorială a executorilor judecătoreşti,”;

la alineatele (3) şi (5), cuvintele „oficiul de executare” se substituie cu cuvintele „executorul judecătoresc”.

7. Articolul 313:

la alineatul (1), cuvintele „oficiului de executare în a cărui rază teritorială” se substituie cu cuvintele „executorul judecătoresc, în a cărui circumscripţie teritorială, determinată de Camera teritorială a executorilor judecătoreşti,”;

la alineatele (2) şi (3), cuvintele „oficiul de executare” se substituie cu cuvintele „executorul judecătoresc”.

8. La articolul 333, alineatul (2) va avea următorul cuprins:

 „(2) Executarea sancţiunii amenzii aplicată persoanelor fizice sau juridice se asigură de executorul judecătoresc în a cărui circumscripţie teritorială, determinată de Camera teritorială a executorilor judecătoreşti, se află domiciliul sau sediul contravenientului. Executarea sancţiunii privării de dreptul special, muncii neremunerate în folosul comunităţii şi a sancţiunilor aplicate persoanelor juridice, cu excepţia amenzii,  se asigură de către organul de probaţiune.”.

9. Se completează cu anexa cu următorul cuprins:

„Anexă 
la Codul de executare al Republicii Moldova 
nr.443-XV din 22 decembrie 2004

Mărimea onorariilor executorilor judecătoreşti 
pentru documentele executorii cu caracter nepecuniar

	Nr. d/o
	Tipul documentului executoriu după conţinut
	Cuantumul onorariului

	
	
	Pentru persoanele  fizice
	Pentru persoanele juridice

	1
	2
	3
	4

	1.
	Privind evacuarea
	200 unităţi convenţionale 
	300 unităţi convenţionale

	2.
	Privind instalarea, schimbul forţat 
	200 unităţi convenţionale 
	200 unităţi convenţionale 

	3.
	Privind stabilirea domiciliului copilului 
	200 unităţi convenţionale
	200 unităţi convenţionale

	4.
	Privind efectuarea de către debitor a unor acte obligatorii, nelegate de remiterea unor bunuri sau sume de bani
	200 unităţi convenţionale

	200 unităţi convenţionale 


	1
	2
	3
	4

	5.
	Privind efectuarea de către debitor a unor acte obligatorii, legate de remiterea unor bunuri mobile 
	100 unităţi convenţionale + 1% din valoarea bunului transmis/per bun 


	200 unităţi convenţionale + 1% din valoarea bunului transmis/per bun

	6.
	Privind efectuarea de către debitor a unor acte obligatorii, legate de remiterea unor bunuri imobile 
	100 unităţi convenţionale + 1% din valoarea bunului transmis/per bun 


	200 unităţi convenţionale + 1% din valoarea bunului transmis /per bun

	7
	Privind confiscarea bunurilor 
	100 unităţi convenţionale + 1%

 din valoarea

 bunurilor


	100 unităţi convenţionale + 1%

 din valoarea

 bunurilor



	8
	Privind nimicirea unor bunuri
	100 unităţi convenţionale 
	100 unităţi convenţionale

	9.
	Privind restabilirea la locul de muncă
	200 unităţi convenţionale
	200 unităţi convenţionale

	10.
	Privind aplicarea măsurilor de asigurare a acţiunii
	Pentru 

măsurile

 asiguratorii

 aplicate 

pe bunurile

 supuse

 înregistrării

 obligatorii

 de stat 

şi/sau

 mijloacele

 băneşti 

din 

conturile

 debitorului 

 – 100 unităţi convenţionale, 
 în cazul

 altor măsuri

 asiguratorii

 – 120 unităţi convenţionale 

	Pentru 

măsurile

 asiguratorii

 aplicate 

pe bunurile

 supuse

 înregistrării

 obligatorii

 de stat 

şi/sau

 mijloacele

 băneşti 

din 

conturile

 debitorului 

 – 100 unităţi convenţionale, 
 în cazul

 altor măsuri

 asiguratorii

 – 120 unităţi convenţionale


    Notă:  O unitate convenţională este egală cu 20 de lei.”.
Art. II – Dispoziţii finale şi tranzitorii

(1) Prezenta lege nu se aplică executorilor judecătoreşti care vor continua să activeze în cadrul oficiilor de executare ale Departamentului de Executare, activitatea acestora fiind reglementată de  prevederile Codului de executare, aplicabile la data intrării în vigoare a prezentei legi  şi Legii nr.204-XVI din 6 iulie 2006 cu privire la sistemul de executare silită.

(2) Guvernul în termen de 2 luni de la data publicării prezentei legi:

 va prezenta Parlamentului propuneri privind aducerea legislaţiei în vigoare în concordanţă cu prezenta lege;

va aproba actele normative necesare pentru implementarea prezentei legi.

Preşedintele Parlamentului

Notă Informativă

la proiectul Legii privind modificarea şi completarea 

Codului de executare al Republicii Moldova

 nr.443-XV din 24 decembrie 2004

În vederea executării Programului de activitate al Guvernului Republicii Moldova 2009-2013 “Integrare Europeană: Libertate, Democraţie, Bunăstare” care conţine drept obiectiv reformarea sistemului de executare a hotărîrilor judecătoreşti prin instituirea sistemului de executori judecătoreşti privaţi, a fost elaborat proiectul Legii privind executorii judecătoreşti.
Conform principiilor sistemului liberal, executorul judecătoresc nu se supune ierarhiei de stat. Executorii judecătoreşti sunt persoane care desfăşoară activităţi independente, fiind însărcinate de către stat cu misiunea de a îndeplini funcţii de executare, iar sarcina acestora este de a pune în aplicare titlurile executorii în favoarea persoanelor care l-au autorizat pe executor cu îndeplinirea acestei activităţi. Independenţa executorului este faţă de toate organele şi persoanele cu funcţie de răspundere.

Proiectul Legii privind executorii judecătoreşti instituie noi principii şi modalităţi de funcţionare a acestui sistem, ceea ce denotă necesitatea operării amendamentelor într-un şir de acte legislative. Pentru punerea în aplicare a noii Legi privind executorii judecătoreşti, se necesită în mod prioritar amendarea prevederilor Codului de executare (cartea întîi), prevederi procedurale fără de care nu poate fi implementat noul concept de executare a hotărîrilor judecătoreşti. Necesitatea efectuării modificărilor rezultă nu doar din implementarea noului sistem liberal de executare, dar şi din multiplele deficiente apărute în practică la implementarea dispoziţiilor legale (unele norme ale CE se contrazic reciproc, iar altele urmează a fi aduse în concordanţă cu prevederile altor acte normative). 

Reieşind din faptul că modificările ce urmează a fi operate sunt esenţiale, se consideră a fi oportun şi comod  expunerea în redacţie nouă a Cărţii Întîi a Codului de executare.

Astfel, în urma implementării noii Legii cu privire la executorii judecătoreşti, Departamentul de executare şi subdiviziunile sale teritoriale (oficiile de executare) îşi vor înceta activitatea. În acest context, capitolul II din Codul de executare care face referire la organele de executare a fost exclus, stipulîndu-se doar la art. 21 că „executarea silită a documentelor executorii se realizează de către executorul judecătoresc”.

Suplimentar prevederilor existente în prezent, se propune includerea în CE a unui nou articol care ar defini executarea silită ca ansamblul de măsuri prevăzute de lege, prin care creditorul realizează cu ajutorul constrângerii de stat, drepturile sale recunoscute printr-un document executoriu, dacă debitorul nu-şi îndeplineşte benevol obligaţiile.

În contextul dispoziţiilor art. 15 din Legea cu privire la Agentul guvernamental, care stipulează că  Hotărîrea Curţii, cu referinţă la suma de reparare echitabilă a prejudiciului şi de compensare a celorlalte cheltuieli, precum şi acordul de soluţionare pe cale amiabilă a cauzei, semnat de părţi, constituie titlu executoriu, şi art. 3 din Legea cu privire la notariat unde se precizează că actul notarial are forţă executorie, articolul din Cod ce enumeră categoriile actelor supuse executării a fost completat.
Articolul 22, ce stabileşte drepturile executorului judecătoresc a fost adus în concordanţă cu prevederile proiectului Legii privind executorii judecătoreşti, astfel fiind incluse atît drepturile materiale cît şi procedurale ale executorului. Concomitent, se propune completarea respectivului articol cu dreptul executorului judecătoresc de a face înregistrări audio, foto şi video, în cadrul procedurii de executare. Raţiunea propunerii constă în următoarele:  

· înregistrările menţionate ar putea fi probe în cazul eventualelor litigii judiciare;

· înregistrările în cauză ar putea fi utilizate în calitate de materiale metodico-didactice la instruirea executorilor judecătoreşti;

· aceste înregistrări ar fi deosebit de utile în cadrul executării hotărîrilor judecătoreşti de o rezonanţă şi importanţă sporită.

Reieşind din cele expuse, în proiectul legii a fost inclus un articol separat (art. 26) privind efectuarea înregistrărilor audio, foto şi video în procesul de executare.

În contextul implementării noului sistem de executare, competenţa teritorială a executorului judecătoresc urmează a fi schimbată sub aspect conceptual. Astfel, executorii vor putea întreprinde acţiuni de executare doar în circumscripţia Camerei teritoriale. Totodată, prin derogare de la regula generală, art.  30 alin.(2) din proiect stabileşte că în cazurile executării măsurilor de asigurare a acţiunii, urmăririi mijloacelor de transport, mijloacelor băneşti de pe contul debitorului – competenţa teritorială a executorului se extinde pe întreg teritoriul ţării. Necesitatea extinderii competenţei în aceste situaţii rezultă din divergenţele existente în prezent, cînd frecvent debitorii de rea-credinţă profită de prevederile legale pentru a se sustrage executării prin schimbarea locului aflării bunului mobil (de ex. automobilului). Executorul judecătoresc în acest caz urmează să emită o încheiere de strămutare şi să transmită documentul executoriu în altă subdiviziune, fapt care tergiversează executarea şi lasă la dispoziţia debitorului suficient timp pentru a tăinui bunul, a-l dezasambla etc. Întru evitarea acestor situaţii se propun modificările menţionate.

De asemenea, actele care se prezintă spre executare din oficiu de instanţa de judecată urmează a fi expediate executorului judecătoresc în a cărui competenţă teritorială determinată de Camera teritorială se află domiciliul sau sediul debitorului.

Totodată, luînd în consideraţie faptul că competenţa teritorială a executorilor judecătoreşti liberali va fi diferită de cea a actualilor executori, au fost operate modificări referitor la instanţa de judecată competentă să examineze contestaţiile depuse vizavi de acţiunile întreprinse de executori.

Prin analogie cu procedura civilă, a fost introdusă noţiunea de conexare  a procedurilor de executare, asigurîndu-se prin aceasta distribuirea corectă a sumelor către toţi creditorii. Din acelea-şi considerente a fost introdus un nou articol care prevede posibilitatea creditorilor garantaţi prin drepturile reale de a interveni în procedura de executare. Pentru ca această categorie de creditori să-şi poată valorifica creanţele, s-a prevăzut că sumele destinate acestora, vor fi depozitate la contul executorului judecătoresc, pînă la prezentarea documentelor executorii.

Prin prezentul proiect se propune completarea Codului de executare cu articole noi şi anume atribuirea în competenţa executorului judecătoresc a dreptului de a constata la solicitarea persoanei interesate fapte şi stări de fapt. Faptele constatate de executor vor putea fi utilizate ca probe în procesul de judecată. Prezenta practică este pe larg răspîndită în ţările europene (Lituania, Letonia, România, etc). De asemenea, în cazul în care creditorului prin documentul executoriu i-a fost acordat dreptul la dobînzi şi penalităţi, fără a se stabili cuantumul acestora, ele vor putea fi calculate de executorul judecătoresc, fără a fi necesară adresarea suplimentară a persoanei în instanţa de judecată, situaţie atestată frecvent în prezent.

Subsecvent, proiectul conţine reglementări ce se referă în mod special la procedura şi modalitatea de aplicare a măsurilor de asigurare a acţiunii şi a probelor, fapt care ar clarifica specificul executării acestei categorii de documente executorii.

Amendamente au fost efectuate în Cod şi la capitolul ce vizează cheltuielile de executare. Astfel, conform modificărilor operate cheltuielile de executare se compun din:

· taxe pentru efectuarea actelor executorului judecătoresc;

·  spezele procedurii de executare;

·  onorariul.

Conform prevederilor proiectului de lege, taxele şi spezele procedurii de executare sunt achitate în avans de către creditor sau persoana care solicită efectuarea unor acte procedurale. 

În conformitate cu prevederile art. 37 alin. (2), spezele procedurii de executare se constituie din cheltuielile pentru: 

· transportarea, păstrarea şi vînzarea bunurilor; 

· remunerarea experţilor, organizarea şi desfăşurarea licitaţiei; etc.  

 Taxele pentru efectuarea actelor executorului judecătoresc constituie costul timpului şi efortului executorului judecătoresc şi a personalului biroului său pentru efectuarea anumitor acte, cît şi costurile rezultate din utilizarea resurselor executorului judecătoresc. 

Onorariul executorului judecătoresc se achită în cazul unei executări cu succes şi constituie motivarea şi remunerarea activităţii eficiente a executorului judecătoresc. Totodată, luînd în consideraţie faptul că activitatea de executare nu este una de profit, ci principalul scop este punerea în executare a documentelor executorii, este important de a stabili în textul legii că executorii judecătoreşti nu pot condiţiona punerea în executare a documentelor de achitarea anticipată a onorariului.

Articolul ce enumără cazurile în care executorul refuză primirea documentelor executorii pentru executare a fost completat cu două temeiuri noi şi anume:

· prezentarea documentului de către o persoană care nu are împuterniciri;

· prezentarea unui document a cărui termen de executare benevolă stabilit prin lege nu a expirat.

Modificări se propun a fi operate şi la articolele ce vizează modalitatea de depunere a cauţiunii şi efectul acesteia. Propunerile de modificare sunt cauzate de situaţiile existente în prezent cînd debitorul depune cauţiunea la contul oficiului de executare, dar executarea nu este suspendată, această stare de lucruri putînd dura timp îndelungat. În aceste circumstanţe executorul judecătoresc se află într-o situaţie dificilă – pe de o parte, executarea nu este suspendată şi creditorul solicită eliberarea banilor aflaţi în cont, pe de altă parte sumele în cauză sunt depuse de debitor cu titlu de cauţiune în scopul suspendării executării.  Urmare a acestei lacune, Departamentul de executare este atras în litigii iniţiate de creditori cărora li s-a refuzat eliberarea sumelor în situaţiile descrise mai sus. 

Suplimentar, menţionăm că actuala redacţie a art. 75 alin. (3) investeşte executorii judecătoreşti cu un drept impropriu lor – de a suspenda executarea, fapt ce contravine prevederilor legale, deoarece dreptul de a suspenda executarea ca urmare a depunerii cauţiunii aparţine instanţei de judecată (art. 74 CE – actuala redacţie şi art. 79 – redacţia din proiectul legii). Soluţia oferită în contextul propunerilor este acordarea executorului judecătoresc a competenţei de a amîna executarea pentru 15 zile, termen în care instanţa de judecată va emite încheierea de suspendare a executării. 

Necesitatea operării modificărilor propuse în articolul 136 din Codul de executare (art. 140 din proiect), este cauzată de faptul, că în varianta actuală a articolului respectiv este expres prevăzută reducerea preţului bunului expus la licitaţie doar în cazul, cînd nici un participant la licitaţie nu a propus cel puţin un preţ egal cu cel indicat în procesul-verbal de sechestrare a bunurilor sau în raportul de evaluare. 

Practicienii însă consideră oportun a permite reducerea preţului şi în cazul cînd la licitaţie nu s-a prezentat nici un participant sau s-a prezentat doar unul, acest fapt dovedind că preţul la care este expus bunul nu este atractiv pentru potenţialii cumpărători. Reducerea preţului în acest caz ar putea eventual atrage cumpărătorii, majorînd şansele de realizare a bunului şi, respectiv, urgentînd executarea reală a hotărîrii judecătoreşti. 

Lacunară la moment este legislaţia prin neindicarea actului procedural prin care se va efectua transmiterea bunului către creditor în cazul cînd acesta acceptă preluarea în contul achitării creanţei a bunului nevîndut la licitaţie. Proiectul propune la articolului 136 din Codul de executare (art. 140 din proiect) ca actul constatator de drepturi asupra bunului să fie încheierea executorului judecătoresc, care va servi temei pentru înregistrarea dreptului de proprietate pe numele creditorului. Necesitatea acestui control instantaneu al legalităţii vînzării silite efectuată de executorul judecătoresc este dictată de analiza cauzelor în care actualmente este atras  Departamentul de executare, cea mai mare parte din ele fiind intentate la cererea cumpărătorilor care au procurat bunul la licitaţie şi care a fost anulată ulterior de instanţa de judecată. Astfel, prin instituirea acestui control al legalităţii se mizează pe sporirea siguranţei  potenţialilor cumpărători  la licitaţie, dar şi a creditorilor.

O reglementare nouă introdusă prevede obligativitatea confirmării de către instanţa de judecată a rezultatelor licitaţiei efectuate de executorul judecătoresc şi eliberarea banilor respectiv, transmiterea bunurilor, doar după confirmarea de către instanţă a rezultatelor licitaţiei.

Completarea articolului ce reglementează contestarea rezultatelor licitaţiei cu un nou alineat (4) derivă din necesitatea stipulării exprese a faptului că, în cazul în care rezultatele licitaţiei sînt contestate, sumele obţinute în urma acesteia nu se eliberează din contul executorului judecătoresc pînă la momentul cînd hotărîrea pe marginea contestării rezultatelor licitaţiei nu va deveni irevocabilă. Acest fapt ar face mai atractive licitaţiile organizate de executorii judecătoreşti pentru potenţialii cumpărători, asigurîndu-le o protecţie faţă de eventualele contestări şi anulări a licitaţiei şi, implicit, ar reduce numărul litigiilor judiciare ce apar în urma anulării rezultatelor licitaţiei.

Subsecvent modificărilor operate, din întreg cuprinsul cărţii întîi a Codului de executare a fost exclusă noţiunea de „recurs” utilizată într-un context impropriu acestui termen, întrucît cu recurs se atacă doar actele de dispoziţie a instanţei de judecată.

La fel, urmează a fi remarcat faptul că în conformitate cu art.11 din proiectul legii, executorii judecătoreşti execută nu doar hotărîrile pronunţate în litigiile civile, dar şi deciziile, sentinţele (hotărîrile) privind  contravenţiile administrative şi cauzele penale cu privire la încasarea amenzii şi confiscarea specială. În acest context au fost efectuate modificări şi în Cartea a doua a Codului de executare, care reglementează modul de executare a hotărîrilor cu caracter penal. Executarea celorlalte sancţiuni penale neprivative de libertate se atribuie în competenţa organelor de probaţiune.

Ţinînd cont de faptul că prin implementarea noului sistem de executare a hotărîrilor judecătoreşti nu îşi poate înceta automat activitatea actualul sistem, iar o anumită perioadă de timp vor activa concomitent ambele, se denotă necesitatea stipulării în „Dispoziţii finale şi tranzitorii” din proiect a unui punct care va preciza că „prezenta lege nu se aplică executorilor judecătoreşti care vor continua să activeze în cadrul oficiilor de executare ale Departamentului de Executare, activitatea acestora fiind reglementată de  prevederile Codului de executare aplicabile la data întrării în vigoare a prezentei legi”.

Proiectul legii a fost coordonat în modul stabilit de lege cu organele interesate. Argumentele de rigoare ale Ministerului Justiţiei asupra avizelor organelor interesate se conţin în tabela divergenţei. De asemenea, proiectul a fost supus expertizei anticorupţie.

Viceministru 





Oleg EFRIM

